Париж яқинида чечен рэкетчилари қўлга олинди\n15.10.2018 13:05 0 316\nФранция полицияси Париж яқинидаги Сен-Дени шаҳарчасида 23 нафар чечен рэкетчисини қўлга олди. «Le Figaro» газетаси ёзишича, чеченлар юк автомобиллари ҳайдовчиларидан пул ундиришда айбланмоқда.\nГазета хабарига кўра, чеченлар 13 октябрь куни тутилган. Ҳибсга олинганлар Парижга Шарқий Европадан кириб келувчи ҳар бир юк машинаси ҳайдовчисидан 200 евродан ундириб келишган. Полиция ҳисоб-китобларига кўра, шу йўл билан жиноий тўда ойига 200 минг еврогача ундирган бўлиши мумкин.\nФранция чеченлар рэкет\nХориж 28/07, 12:11\nФранция қирғоқларида антиқа меҳмонхона пайдо бўлди (фото)\nХориж 17/07, 14:24\nМарҳум фиръавндан паспорт талаб қилишган, тирик қиролича эса бунга эҳтиёж сезмайди\nКоронавирус 16/07, 23:07\n«COVID-19»нинг оғир шакли: организмга нима етишмаслиги аниқланди


Оққўрғон бозорида нима юз берганди? / Янгиликлар, фикрлар, воқеалар | Ўзбекистон\n17 август 2019 149 0\nИжтимоий тармоқларда аёллар ва ҳуқуқни муҳофаза қилиш органларининг ходимлари ўртасида тўқнашув акс этган видео тарқалди. Унда аёллардан бири хушидан кетгани кўринган. Воқеа 14 август куни Тошкент вилоятининг “Оққўрғон деҳқон бозори”да юз берган.\n«Бозорда икки қаватли бино қурилиши кетяпти, - дея қайд этади Тошкент вилоят ҳокимлигининг матбуот хизмати. - Қурилиш яқинида аёллар озиқ-овқат ва мева-сабзавот сотишган. Қурувчилар бозорга кириш жойини ёпа бошлаганида, аёллар қурилиш ишларини тўхтатишни талаб қилишган. Ҳолбуки бу асосий кириш жойи эмас, балки орқадан кириш жойи эди».\nҲокимиятдагиларнинг маълум қилишича, аёллар маҳсулотларни йўл ўртасида сотишган. Ўз навбатида, бу транспорт ҳаракатига халақит берган ва жойларда тирбандликларни юзага келтирган.\n«Барча тушунтириш ишларига қарамасдан, беш нафар аёл шовқин-сурон кўтарди. Ўз навбатида воқеа жойига ИИБ ходимлари, хусусан, майор Э.Арслонов, катта лейтенант И.Раимов, катта лейтенант У.Турсунов, капитан А.Мирзалиев ва сержант С.Жумаевлар етиб келди. Улар тегишли ҳужжатларни расмийлаштириб, терговгача бўлган текширув ишларини бошлаб юборишди», - дейишмоқда ҳокимият вакиллари.


Хитойлик аёл синглисининг найранги туфайли икки марта турмуш қурган бўлиб қолди\n01:02 / 15.08.2015 4474\nХитойнинг Цзянсу вилоятидаги яшовчи Ду Хун исмли хитойлик аёл бир вақтнинг ўзида иккита эркакка турмушга чиққанликда айбланиб суд олдида жавоб берадиган бўлди. Бу ҳақда The South China Morning Post нашри хабар бермоқда.\nГап шундаки, Хуннинг синглиси Ду Цзюань 2006 йилда ўша пайтда ҳали турмушга чиқмаган опасининг идентификацион картасидан фойдаланиб, турмуш қурган.\nҚиз турмушга чиқиш учун рухсат берилган минимал ёш, яъни 20 ёшга тўлмагани сабабли шундай қилган. Хун турмушга чиққандан кейин ўз синглисининг найрангидан ўзининг номига никоҳнинг бекор қилиниши ҳақидаги хабар келгандан кейин воқиф бўлди. Аёл билан унинг синглиси Цзюаннинг эри – Тао Вэй ажрашаётган бўлиб чиқди.\nСиян округи суд ҳаками Син Цзюннинг айтишича, Цзюань ва Вэй Анха вилоятида турмуш қурганларида Хун яшайдиган Цзянсу ҳукуматига бу никоҳнинг қайд қилингани ҳақида ҳеч қандай маълумот тушмагани сабаб ушбу ёлғон узоқ вақт ошкор бўлмай келган. Хитойда паспорт мавжуд эмас. Шахсни тасдиқловчи асосий ҳужжат ID-карта ҳисобланиб, унда никоҳ ҳақида маълумот бўлмайди. Никоҳ тузилганда жуфтликка никоҳ ҳақидаги гувоҳнома берилади.\nХитой қонунчилигига кўра, полигамия (бир жинснинг иккинчи жинснинг бир нечта вакили билан турмуш қуриши) икки йилгача озодликдан маҳрум этиш билан жазоланади. Бу жиноятда айблов қўйиш учун эр-хотиндан бирининг аризаси зарур бўлади.


Фонд бозорида ягона савдо тизими ёхуд стратегик ҳамкорлик самараси\nХалқаро тажрибадан маълумки, қимматли қоғозлар бозори иқтисодиётнинг турли тармоқларига зарур бўлган инвестицияларни жалб қилишнинг муҳим манбаи бўлиб, банк кредити орқали молиялаштиришнинг муқобили саналади. Мазкур бозорда аҳоли ва тадбиркорлик субъектлари ўз маблағларини фойда олиш мақсадида банк омонатларига қўйиш билан бирга, корхоналар томонидан чиқарилган акция ҳамда бошқа қимматли қоғозларга йўналтиради. Қимматли қоғозлардан фойда олиш дивиденд ёки фоиз кўринишида ёхуд уларни юқорироқ баҳога сотиш эвазига амалга оширилади. Умуман, ҳар қандай давлат иқтисодий тизимининг ҳолати фонд бозоридаги фаолликда намоён бўлади.\nМамлакатимизда ҳам мустақилликнинг дастлабки йилларидан бошлаб фонд бозорини ривожлантиришга молия соҳасидаги ислоҳотларнинг муҳим таркибий йўналиши сифатида қаралмоқда. Иқтисодиётда давлат иштирокини кескин қисқартириш мақсадидан иборат хусусийлаштириш жараёни айнан фонд бозори имкониятларидан кенг фойдаланилган ҳолда олиб борилаяпти.\nЎтган йиллар давомида фонд бозорининг асосий инфратузилма ташкилотлари халқаро молия бозоридаги интеграциялашув жараёнида ҳам тобора фаол иштирок этиб келмоқда. Бунга Қимматли қоғозлар бозорини мувофиқлаштириш ва ривожлантириш марказининг Қимматли қоғозлар комиссияларининг халқаро ташкилоти (International Organization of Securities Commissions - IOSCO) билан капитал бозорини тартибга солиш ва корпоратив бошқарув тизимини такомиллаштириш йўналишлари бўйича ҳамкорлиги жадаллашаётгани мисол бўлади. Ўз навбатида, Қимматли қоғозларнинг марказий депозитарийси ҳам Миллий рақамловчи агентликлар халқаро уюшмаси (Association of National Numbering Agencies - ANNA) билан алоқалари йўлга қўйилмоқда.\nМутахассисларнинг таъкидлашларича, дунёда молиявий иқтисодий жараёнлар доимо ўзгариб бораётган шароитда мамлакатимиз фонд бозорининг рақобатбардошлигини ошириш талаб этилади, бунинг учун эса ундаги техник-технологик тизимларни модернизация қилиш мухим аҳамиятга эга.\nМазкур йўналишда қимматли қоғозлар ва уларнинг ҳосилалари (деривативалари) билан савдолар ҳажми бўйича жаҳондаги энг илғор биржалардан бири бўлган Корея фонд биржаси Ўзбекистоннинг стратегик ҳамкори ҳисобланади.\nКорея фонд биржаси билан бу соҳадаги муносабатлардан кўзланган мақсад республикамиз фонд бозорининг замонавий ахборот технологияларини татбиқ қилиш орқали унинг янги инфратузилмасини яратиш, шу жумладан, қимматли қоғозлар уюшган бозорида битимларнинг “он-лайн” режими асосида Интернет орқали амалга оширилишини таъминлаш ҳамда битимларни расмийлаштириш, қимматли қоғозлар ҳисобини юритиш ва ҳисобдан-ҳисобга ўтказиш жараёнларида электрон ҳужжат айланмасини тўлиқ жорий қилишдир.\nПировард натижа маҳаллий корхоналаримизнинг техник-технологик янгиланиши ҳамда янги турдаги рақобатбардош маҳсулотларни ишлаб чиқариши учун зарур бўлган инвестицияларнинг фонд бозори орқали кенг жалб қилинишига, акция ва бошқа қимматли қоғозларнинг ликвидлилигини ошириш, андеррайтерлик, маркет-мейкерлик институтларини шакллантириш, умуман, фонд бозорининг Ўзбекистон молия бозорида муносиб ўрин эгаллашига эришишдир.\nЎтган давр мобайнида Ўзбекистон Республикаси Давлат мулки қўмитаси ва Корея фонд биржаси ўртасида юртимиз қимматли қоғозлар бозорини модернизация қилиш бўйича 2011 йил август ойида имзоланган бош шартнома ҳамда Ўзбекистон Республикаси Президентининг 2012 йил 19 мартдаги “Фонд бозорини янада ривожлантириш чора-тадбирлари тўғрисида”ги қарори доирасида айни мақсадларга эришиш йўлида кенг қамровли ишлар олиб борилди. Республикамиз қимматли қоғозлар бозори учун зарур бўлган ягона дастурий-техник мажмуага замонавий сервер ва телекоммуникация ускуналари ҳамда дастурий таъминотни етказиб бериш ҳамда жорий қилиш, маҳаллий мутахассисларни янги тизимда ишлаш учун ўқитиш бўйича бир қатор тадбирлар амалга оширилди.\nВа ниҳоят, Ватанимиз мустақиллигининг 25 йиллик тўйи арафасида Ўзбекистон капитал бозорининг модернизацияси бўйича лойиҳа ниҳоясига етказилди. Ягона дастурий-техник мажмуанинг асосий қисмлари - савдо, клиринг, депозитар ва назорат тизимлари ишлаб чиқилиб, тест синовларидан ўтди.\nЖорий йилнинг 29 август куни Давлат рақобат қўмитаси, Қимматли қоғозлар бозорини мувофиқлаштириш ва ривожлантириш маркази, “Тошкент” Республика фонд биржаси, Қимматли қоғозларнинг марказий депозитарийси раҳбарлари ва масъул ходимлари, Корея фонд биржаси ижрочи директори Хонг Хи Шин бошчилигидаги делегация аъзолари ҳамроҳлигида Ягона дастурий-техник мажмуа дастлабки тарзда фойдаланишга топширилди. Шу куни фонд биржаси ва биржадан ташқари савдо ташкилотчисининг янгиланган савдо тизимлари орқали илк битимлари амалга оширилди. Кореялик ҳамкорлар биринчилар қаторида савдоларда инвесторлар сифатида иштирок этишди.\nМажмуани ишга туширишга бағишланган маросим чоғида Қимматли қоғозлар бозорини мувофиқлаштириш ва ривожлантириш маркази бош директори Б. Атаханов, Корея фонд биржаси ижрочи директори Хонг Хи Шин сўзга чиқиб, ҳамкорликдаги ушбу йирик лойиҳа доирасида ўтган йиллар давомида олиб борилган кенг кўламли ишлар, капитал бозорига оид қонунчиликни халқаро даражада такомиллаштириш, ушбу бозорга дахлдор техник қоидаларни ишлаб чиқиш ҳамда замонавий ускуналардан иборат мажмуани ўрнатиш учун зарур бўлган бир қатор чора-тадбирлар кўрилгани ҳақида маълумот беришди. Энг муҳими, қўшма лойиҳа доирасида белгиланган вазифалар муваффақиятли тарзда бажарилгани, дастурий таъминот такомиллаштирилгач, янги мажмуанинг барча имкониятларидан фойдаланишга киришилиши айтиб ўтилди.\n– Аввало, шуни таъкидлаш лозимки, бугунги модернизациялашган Ўзбекистон фонд бозоридаги илк савдо битимини ўтказиш пайтигача жуда катта иш амалга оширилди, – деди журналистларга интервью берар экан Корея фонд биржаси ижрочи директори Хонг Хи Шин. - Бу борадаги илк музокаралардан сўнг ўтган йиллар давомида дастлаб, мамлакатингиз фонд бозоридаги мавжуд ҳолат ўрганилди ва баҳоланди. Унинг якунлари асосида миллий амалиётнинг ўзига хос жиҳатлари ва халқаро андозалар инобатга олиниб, модернизация ишларини олиб бориш юзасидан таклифлар ишлаб чиқилди. Бу борадаги ҳамкорлик лойиҳаси икки қисмдан иборат бўлди. Биринчисида, модернизациялаш учун зарур ҳуқуқий шарт-шароит яратиш мақсадида амалдаги қонунчилик ўрганилиб, унга халқаро стандартларга мос равишда тегишли ўзгартишлар киритилди. Иккинчи қисми техник-технологик жараён билан боғлиқ бўлиб, унинг якунида ягона дастурий-техник мажмуа келтирилди. Унда сўнгги русумдаги, замонавий ускуналар олиб келиниб, жойлаштирилди. Мажмуанинг технологик жиҳати фонд бозорига тааллуқли бўлган 7 та асосий йўналишни ўз ичига олган. Бугун мазкур тизим ишга тушди ва биринчи битимлар бажарилди. Бу қўшма лойиҳамизнинг илк натижаси. Албатта, ҳар қандай янгиликни ҳаётга жорий этиш силлиқ кечмаслиги аниқ. Шу боис бир неча ой экспертларимиз томонидан маҳаллий мутахассис ва фойдаланувчиларга тушунтириш берилиб, улар ўқитилди. Бу ишларимиз самарали кечгани ва ҳозир ўзбек мутахассисларининг мазкур мажмуада ҳеч қандай қийинчиликсиз киришиб кетаётганига гувоҳ бўлдик. Биз бундан жуда мамнунмиз. Келгусида Ўзбекистон фонд бозори замон талаби асосида ривожланиб, унда нафақат маҳаллий, балки чет эллик сармоядорларнинг иштироки кенгайишига ишонамиз.\n— “Тошкент” Республика фонд биржасида ўрнатилган ягона дастурий-техник мажмуа ишга туширилгани катта тарихий воқеа бўлди, — деди “Portfolio Investments” МЧЖ шаклидаги брокерлик компанияси директори Мунир Якубов. — Брокер сифатида дастлабки битимни амалга оширишда иштирок этганимдан жуда хурсандман. Янгиланган тизимнинг биринчи савдосида “Ўзметкомбинат” акциядорлик жамиятининг биттадан оддий ва имтиёзли акциялари бўйича олди-сотди бўлди. Шуни мамнуният билан қайд этишим керакки, янгича савдо ва унга боғлиқ барча ишлар олдингидаги тарқоқ тарзда эмас, балки ягона тизимда амалга ошгани билан катта қулайликка эга. Аниқроқ айтганда, маълумотларни алмашиш қоғозда эмас, балки электрон тарзда, автоматлаштирилган ҳолда бажарилади. Энди худди ривожланган мамлакатлардаги каби бизда ҳам барча битимлар учун қимматли қоғозларнинг ҳақиқий бозор баҳосини биржа котировка нархлари орқали марказлаштирилган тартибда аниқлаш механизми яратилади.\nТадбирда иштирок этганлар бу кунни Ўзбекистон фонд бозори тарихида ўчмас из қолдиришини эътироф этишди. Дарҳақиқат, бу янгилик мамлакатимизда мустақиллик йилларида эришилган кўплаб ютуқларимиз қаторига ўзига хос бўлиб қўшилди.


“Қизилқум” бош менежери Ҳамиджон Актамов вилоят ҳокими қабулида бўлди - Спорт UZ - Скачать музыку бесплатно новинки музыки 2016-2017\nНавоийнинг “Қизилқум” жамоаси аъзолари 24 январь — 7 февраль кунлари Фарғонада ўқув-машғулот йиғини ўтказди. Йиғин доирасида кончилар анъанавий “Вилоят ҳокими кубоги” турнирида муносиб иштирок этди. Бугун, яъни 8 февраль куни “Қизилқум” жамоаси мураббийлар штаби ва аъзолари Навоий шаҳрига етиб олдилар. Навоийликлар учун 12 февралга қадар қисқа муддатли таътил эълон қилинди. Фурсатдан фойдаланиб, “Қизилқум” ПФК бош менежери Ҳамиджон Актамов, жамоа хомийлари — Навоий кон металлургия комбинати (бош директори Қувондиқ Саноқулов), “Қизилқумцемент” ҳиссадорлик жамияти (раиси Рустам Айходжаев) раҳбарлари Навоий вилояти ҳокими, вилоят футбол федерацияси президенти Эркинжон Турдимов қабулида бўлишди. Унда футбол клуби раҳбари Ҳамиджон Актамов жамоанинг янги мавсум олдидан кўраётган ҳозирлиги, галдаги вазифалар ва режалари юзасидан ахборот берди. Навоийда кучли ва рақобатбардош жамоани шакллантириш йўлида олиб борилаётган ишлар ва яратилаётган шарт-шароитлар бўйича хомийларнинг маълумоти тингланди. Учрашув охирида вилоят ҳокими Э. Турдимов мухлисларнинг “Қизилқум” жамоасидан умидлари катта эканлигини алоҳида таъкидлар экан, яқин кунлар ичида жамоа аъзолари билан учрашишларини алоҳида билдириб ўтдилар. Эслатиб ўтамиз, “Қизилқум” жамоаси 12 февралдан Тошкентда йиғилади ва навбатдаги ўқув-машғулот йиғинига киришади. - деб хабар бермоқда Stadion.uz нашри.


18:43 / 30.05.2017\nШри-Ланкада юз берган сув тошқинлари туфайли ҳалок бўлганлар сони 193 кишига етди, яна 94 инсон бедарак йўқолган, деб ҳисобланмоқда. Бу ҳақда Франс Пресс агентлиги маҳаллий ҳукуматга асосан хабар берди.\nАввалроқ 177 инсон ҳалок бўлгани ва 109 нафари бедарак йўқолгани маълум қилинганди.\nМамлакатнинг турли туманларидаги сув тошқинларига жума куни бошланган кучли ёмғирлар сабаб бўлган. Тахминан 600 минг киши сув тошқинлари ва кўчкилар туфайли ўз уйларини тарк этди, 1,3 мингдан ортиқ уйлар вайрон бўлди, яна тахминан етти минг уй зарар кўрган. Шри-Ланка фавқулодда вазиятларда ҳаракатланиш маркази маълумотларига кўра, сув тошқини мамлакатнинг 15 округида ҳаммаси бўлиб 557 минг кишини қамраб олди. Табиий офатдан жабр кўрганларнинг кўпчилиги ўз уйларига қайта бошлади.\nШри-Ланка БМТ ва Жанубий Осиё давлатларига табиий офат оқибатларини бартараф этишда ёрдам сўраб мурожаат қилди. Хитой Шри-Ланкага 2 миллион долларлик гуманитар юк юборишга ваъда берган.\n18:41 / 08.03.2018\n23:10 / 07.03.2018\n16:24 / 06.03.2018


Ватандошлар тўғрисида очерклар\nИҚТИСОДИЁТ15 СИЁСАТ12 ҲУҚУҚ09 ФАЛСАФА24 АДАБИЁТ18 ЭКОЛОГИЯ 04 САНОАТ06 ИНВЕСТИЦИЯ 24 ИННОВАЦИЯ24 ТИББИЁТ07 АРХИТЕКТУРА14 ИНФРАСТРУКТУРА26\nШайхов Ойбек Алишерович\n1983 йил 28 март куни, Тошкент шаҳрида туғилган.\nМаълумоти халқаро иқтисодиётчи, VUB университетининг бакалавр даражаси, Бельгия (2004 йил). Халқаро Менежмент Университетининг (ISM, Франция) MBA даражасига эга бўлди (2006 йил), Оксфорд Университетида (Saïd Business School, Оксфорд, Буюк Британия) (2015 йил) музокараларни олиб бориш соҳасида, ва Колумбия Университетида (Columbia Business School), Нью-Йорк, АҚШ (2017 йил) нейропсихология соҳасида касбий таълим олган.\n«Буюк Келажак» ХННТнинг таъсисчиларидан бири. Стратегия ишлаб чиқиш, прогнозлаш ва рискларни бошқариш бўйича New Links Global да (Белгия) катта ҳамкор.\n«Еаst-Wеsт Engineering» (йоқилғи-энергетика комплексида лойиҳалаштириш бўйича) ва ООО «Innovation Technologies»да (дастурий та]минот ишлаб чиқиш, УҲВ технологияларни ўрганиш ва узлуксиз алоқа тизимлари) кузатув кенгаши раиси.\nСтратегик менежмент, хавф-хатарларни бошқариш, ташкилий психология ва музокара жараёни бўйича экспертиза.\n2004 йилда Европарламентда БМТнинг гиёҳвандлик моддалар ва қурол трафигининг олдини олиш бўйича кузатув миссиясида (UNODC) ўз ишини бошлаган. 2006-2011 йилларда ENEX PE Group S.A. Бельгия нефт-газ компаниясининг ривожланиш бўлимининг раҳбари, кейин тижорат директори. 2011 йилдан ЁЭК нинг Марказий Осиёдаги лойиҳалари бўйича маслаҳатчи бўлган. Gazprom, ENI/Saipem, Technip, ва бошқа шу каби йирик компаниялар учун маслаҳатчи бўлган. Ўзбекистонда энг янги технологиялардан фойдаланиб, халқаро лойиҳалаштириш стандартлари асосида ишлайдиган биринчи хусусий лойиҳа институтининг асосчиларидан бири. ТЭК соҳасида жами иш тажрибаси 12 йилдан ортиқ.


Архивы ушлаган | KITAB.UZ\n«Гилам қоққич ушлаган» Амир Темур ҳақида….\n«Гилам қоққич ушлаган» Амир Темур ҳақида. Кеча ижтимоий тармоқларда Денов туманидаги Амир Темур ҳайкали жуда катта муҳокамаларга сабаб бўлди. Ростдан ҳам бу ҳайкал жуда беўхшов ишланган. Мен ўзим ҳам ҳайкал қўлидаги асони гилам қоқадиган асбобга ўхшатдим. Интернетда жуда кўп мемлар чиқди. Энг қизиғи биласизми нимада? Бу ҳайкал 24 йилдан бериБатафсил ўқинг


Лутфулла Тўраев: "Насаф" футболчилари майдонда жонини беришига ишонаман!\n5 ноябрь, 2021, 08:25\nТеглар:ОФК | ОФК кубоги | Насаф | Лутфулла Тўраев | Бунёдкор | Рўзиқул Бердиев\nТўраев финал олдидан нималар деди?\nХабарингиз бор, "Насаф" клуби бугун ОФК кубоги финал босқичида "Ал-Муҳаррақ" жамоасига қарши майдонга тушади. Учрашув олдидан SPORTS.uz сайти "аждарлар"нинг собиқ ярим ҳимоячиси, айни дамда "Бунёдкор" сафида тўп тепаётган Лутфулла Тўраев билан боғланди ва унинг фикрлари билан қизиқди.\n– 10 йилдан сўнг "Насаф" яна ОФК кубогида чемпион бўлишга яқин. Бугунги баҳсда "аждарлар"нинг имкониятини қандай баҳолайсиз?\n– Ўйлашимча, "Насаф" ғалаба қозонади. Аммо ўйин жуда қийин бўлади. Сабаби, рақиб сафида тажрибали футболчилар йиғилган. Бутун Ўзбекистон бу баҳсда "аждарлар"га мухлислик қилади. Худо хоҳласа, йигитлар ортга кубок билан қайтади.\n– Аввалги финал Қаршида бўлган эди. Бу сафар мезбон – рақиб. Бу футболчиларга қийинчилик туғдирмайдими?\n– Ҳа, қийин бўлади. Мухлислар стадионни тўлдиришига шубҳам йўқ. Финал битта ўйиндан иборат бўлганлиги учун "Насаф" футболчилари майдонда жонини бериб ўйнайди, деб умид қиламан.\n– Сизлар ўйнаган вақтдаги "Насаф" билан ҳозиргисини фарқи нимада. Қай бири кучлироқ?\n– Биз ўйнаган вақтда тажрибали футболчилар кўп эди. Ҳозир жамоа ёшлардан тузилган. Уларни солиштириб бўлмайди. Ҳар хил даврдаги икки кучли жамоа.\n– ОФК кубогининг савияси аввалгидан ошганми?\n– Футбол соатига ривожланяпти. 10 йил илгари ОФК кубогининг савияси пастроқ эди.\n– Сиз "Бунёдкор" сардорисиз, лекин юрагизини тубида "Насаф" борми?\n– Мен "Насаф"даги вақтларимни яхши хотиралар билан эслайман. Бироқ ҳозир "Бунёдкор" биланман.\n– Финал – ўз номи билан финал. Унда футболчилардан нималар талаб этилади?\n– Эҳтиёткорликни йўқотмаслик керак. Ҳар қандай вазиятга тайёр туриш лозим. Майдонга тушдингми, фақат ғалаба ҳақида ўйла! 90 дақиқа бор кучинг билан ўйна ва кубокни ютиб ол.\n– Агар "Насаф" ғалаба қозонса, катта миқдорда пул мукофотига эга бўлади. Сизларни қандай рағбатлантиришган эди.\n– Бизга "Spark" автомобили ҳамда мукофот пуллари тақдим этилганди.\n– ОФК кубогидаги ғалаба футболчиларга нима беради, деб ҳисоблайсиз?\n– Ўзига бўлган ишонч. Таркибдаги барча футболчилар учун бу биринчи финал. Ўйинни кўплаб скаутлар ва клуб хўжайинлари томоша қилади. Ўз-ўзида бу реклама вазифасини ҳам бажаради.


«Унинг қилмишидан кўпчиликнинг қалби ларзага келди» - ИИВ раҳбари 4 ёшли қизини урган собиқ ходим ҳақида\n4 ёшли ўз қизини урган ички ишлар идораларининг собиқ ходими «қусурлари учун соҳадан четлатилган». Бу ҳақда Ўзбекистон ички ишлар вазири Пўлат Бобожонов маълум қилди.\n«Яқинда тўрт ёшли қизчасини аёвсиз калтаклаб, таҳқирлаган одам ҳақида ҳамма эшитди. Унинг қилмишидан кўпчиликнинг қалби ларзага келди. Халқимизга ёт бўлган бундай тубанликни амалга оширган шахс собиқ ички ишлар ходими бўлгани ҳам соҳада инсоний қиёфасини йўқотган, такаббурликка берилганлар учраши эҳтимолдан ҳоли эмаслигини кўрсатди. Яхшиямки, у ана шундай қусурлари учун соҳадан четлатилган. Бўлмаса ўз фарзандини аямаган қанча одамлар бошига не кўргуликларни соларди», - дея айтиб ўтди ИИВ раҳбари ЎзА’га берган интервьюсида.\n«Халқнинг тинч ва хотиржам ҳаёти учун масъул бўлган ички ишлар органлари ходимларидан касбга садоқат, фидойилик талаб этилмоқда. Бундай юксак инсоний фазилатлар, албатта, ҳар жиҳатдан етук, маънан баркамол ходимлардагина бўлиши сир эмас. Шу жиҳатдан соҳада ходимларнинг маънавиятини юксалтиришга қаратилган изчил чора-тадбирлар амалга оширилмоқда. Аммо шунга қарамай айрим ички ишлар ходимларининг қўпол муомала қилиши, вақтида ёрдамга етиб келмаслиги, тамагирлиги, жиноятларни хаспўшлаши ҳолатлари учраб турибди», - деган Бобожонов.


Аудио - BBC News O'zbek\nАндижон Давлат Университетида ҳижобли абитуриент қизлардан ҳужжат қабул қилинмаган. Қабул коммиссияда ўтирган Хотин қизлар қўмитаси ва бошқа мутасаддилар уларнинг ҳижобини ечтиришга мажбур қилган. Ҳижобни ечмайман, деб оёқ тираб турган қизлар уни қулоқни орқасидан ўрашга мажбурланган.\nТошкентда зилзилашунос олим Рашод Иброҳимов 85 ёшида вафот этган. Би-би-си Ўзбек хизмати олимнинг яқинларига таъзия билдиради.\nНомдор эркин курашчи Ихтиёр Наврўзовнинг айтишича, Ўзбекистон илк бор иштирок этажак бу йилги “Ислом бирдамлик ўйинлари”дан фақат ғалаба билан қайтиш умидидалар.\nЎзбекистонлик сиёсий таҳлилчи Камолиддин Раббимов фикрича, ички қўшинларни МХХ таркибидан яна Ички ишлар вазирлигига ўтказиш МХХни заифлаштиришнинг илк қадамидир.\nБокс бўйича Ўзбекистон терма жамоаси эса, медаллар жадвали пешқадамлигига асосий даъвогарлардан бири сифатида кўрилмоқда.\n23 ёшли Ҳасанбой Дўсматов AIBA таснифида амалдаги “Йилнинг энг кучли боксчиси”, Вэл Баркер Кубоги ва “Олтин мангуст” халқаро мукофотлари соҳиби бўлади.\n"Озодлик" радиоси журналисти Шуҳрат Бобожонов онаси Шукуржон Мадраҳимовага нисбатан бир неча аёллар томонидан зуғум ва ҳақоратлар ўз касбий фаолияти билан боғлиқ эканини айтади.\nПрезидент Шавкат Мирзиёев ўзи имзолаган фармон ва қонунларнинг бажарилмаётганидан ғазабга келган. 11 апрел куни ўтган видеоселектор йиғилишига тааллуқли деб ишонилган ва интернетда тарқалган аудиоёзувда Президент мамлакатда юзага келган ижтимоий-иқтисодий вазиятни "ниҳоятда оғир" деб таърифлаган. У кадрлар тайёрлаш миллий дастури барбод бўлганини тан олган ва ҳукумат келаётган икки йил мобайнида "фавқулодда ҳолат"да ишлашини эълон қилган.\nFaol suhbatdoshimizga koʻra, dushanba kungi portlash ortidan, Sankt-Peterburgdagi aksariyat markaziy osiyolik mehnat muhojirlari qoʻrqqanlaridan, hatto, koʻchaga chiqolmay oʻtirishibdi.\nФаол суҳбатдошимизга кўра, душанба кунги портлаш ортидан, Санкт-Петербургдаги аксарият марказий осиёлик меҳнат муҳожирлари қўрққанларидан, ҳатто, кўчага чиқолмай ўтиришибди.\n"Нима учун Президент Мирзиёев товуқ боқинглар, деди? Чунки ўзининг кичкина бизнеси билан шуғулланган одам маҳаллага бориб "мен пулга муҳтожман" деб навбатга туриб ялинмайди. Шунда давлат бюджетидан кам таъминланган оилаларга мўлжалланган харажат камаяди. Бу одамларнинг ўзлари ҳаракат қилсинлар, деган мақсадда қилинаяпти", дейди иқтисодий таҳлилчи Сапарбой Жубаев.\nЎзбекистон ва Америка Қўшма Штатлари ўртасида дипломатик алоқалар ўрнатилганига 25 йил тўлгани муносабати билан ўзаро табрик мактублари йўлланган. Ўзбекистон Президенти матбуот хизматига кўра, АҚШ раҳбари мактубида "икки томонлама муносабатларда эришилган кўплаб натижалар" дан фахрланиш мумкинлиги эътироф этилган. Президент Шавкат Мирзиёев эса ўз табригида ўзаро манфаатдорликка асосланган стратегик шериклик ҳар икки томон учун ҳам фойдали эканини таъкидлаган.\nПрезидент Шавкат Мирзиёев тадбиркорлик фаолиятини қўллаб-қувватлашни ўзи эълон қилган ижтимоий-иқтисодий ислоҳотлар марказига қўйган. Мирзиёев ҳокимиятга келганидан буён айни соҳага тааллуқли ўнга яқин фармон, қарор ва қонунлар чиқарилган. Аммо жойларда тадбиркорлар ҳануз текширувчи идораларнинг ноқонуний ҳаракатларидан шикоят қилишади.\nҚашқадарё вилоятида электр таъминотида узилишлар кескин камайгани ҳақида хабар қилинмоқда.\nҚабристонда секс қилувчи дин ва одамхўр авлиёлар ким?


Инсон ҳуқуқлари бўйича миллий марказ Ғаниев ҳайдаб юборган бемор ва рўмолли аёл билан боғлиқ масалаларни ҳал қилолмаслигини билдирди - Daryo\n15:50, 30.09.2019 45235\nИнсон ҳуқуқлари бўйича миллий марказ Ғаниев ҳайдаб юборган бемор ва рўмолли аёл билан боғлиқ масалаларни ҳал қилолмаслигини билдирди\nДавоми: Шуҳрат Ғаниев «ўтиниб-ўтиниб» кечирим сўради. Сенат уни қаттиқ огоҳлантирди ва 3 ой синов муддати берди\nФарғона ҳокимининг яктак-иштон кийган беморни ҳайдагани ва бир тадбирдан рўмол ва рангли кўйлаги ёқмаган журналист аёлни чиқариб юборгани юзасидан «Togri.uz» Инсон ҳуқуқлари бўйича миллий марказдан муносабат олди. Марказ бу ҳолатни ҳал қилиш учун бевосита бирор ваколатга эга эмаслигини таъкидлади.\nФарғона вилоят ҳокими Шуҳрат Ғаниев ўтган ҳафта бошида ўтган селектор йиғилишида сўзлаган нутқининг аудио ёзуви жамоатчиликка ошкор бўлди. Ҳоким йиғилишда Марғилондаги касалхонадан яктак-иштон кийган беморни ҳайдаганини айтди. Бундан ташқари, вилоят ҳокими рўмол ўраган журналистни тадбирдан ҳайдагани, журналистнинг хорижий меҳмонни кутиб олишга рўмол ва рангли кўйлакда чиққани ёқмаганини ҳам таъкидлаб ўтган.\nИнсон ҳуқуқлари бўйича миллий марказ матбуот котиби Ғулом Мирзаев марказнинг ҳуқуқшунос-мутахассис фикрларига таяниб марказ бевосита бу ҳодиса юзасидан ҳеч қандай ўрганиб чиқиш ваколатига эга эмаслигини айтди ва қуйидагиларни билдирди:\nБу билан суд шуғулланиши керак. Агар марказ фуқаро мурожаат қилмасидан шуғулланадиган бўлса, қонунчилик бузилади. Марказга 47 ёшли фуқаро ҳам, журналист ҳам мурожаат қилмаган. Улар мурожаат қилсагина, бу масала кўриб чиқилади. Ўшандаям, бевосита ҳал қилиш ваколатига эга эмас. Марказ мурожаатни судга юборади.\nИнсон ҳуқуқлари бўйича Ўзбекистон Республикаси миллий марказининг низоми тасдиқланган. Президент марказга тегишли вазифаларни белгилаб берган. Марказ инсон ҳуқуқлари соҳасидаги Ўзбекистоннинг халқаро мажбуриятларини бажариш бўйича давлат органлари ва бошқа ташкилотларнинг ҳамкорлигини, миллий маърузалар тайёрланишини, Инсон ҳуқуқларини ҳимоя қилиш бўйича халқаро ташкилотлар билан ҳамкорликни кенгайтиришни таъминловчи давлат органи ҳисобланади.\nҲокимнинг фуқароларга нисбатан қилган иши, бу хусусий масала. Уни айтаётган гапини қонунга тўғри ёки нотўғрилигини суд ҳал қилади. Бу фуқаролар ўз ҳуқуқини талаб қилиб мурожаат қилмаган экан, бу ерда марказнинг айби бор. Демак, марказ ҳуқуқий тарғибот даражасини ошириши керак. Инсон ўзини ҳуқуқини чуқурроқ ўрганиб олиши керак. Мамлакатда сиёсий жараёнлар кетяпти. Ҳар бир ташкилотни ўзини ваколати бор. Бир идора бошқа ташкилотнинг ваколатини ўз зиммасига ололмайди. Марказ ижтимоий тармоқда чиққан хабарларда айтилганидек, Фарғона вилояти ҳокимининг бу иши билан шуғулланмайди. Шу фуқаролар расман мурожаат қилишлари керак. Кейин биз ўрганиб чиқамиз. Тегишли ташкилотга шу масала бўйича тавсиявий ҳуқуқни тиклаб бериш ваколатига эга бўлган органларга жўнатамиз, холос.\nҒулом Мирзаев, Инсон ҳуқуқлари бўйича миллий марказ матбуот котиби\nРасмий баёнот: Фарғона вилояти ҳокимлиги Шуҳрат Ғаниевнинг сўзлари нотўғри талқин қилинганлигини билдирди\nФарғона вилояти ҳокими Шуҳрат Ғаниевнинг масаласи Сенатда кўрилиши кутилмоқда\n10:56, 30.05.2020 427629\n23:48, 05.06.2020 242895\n23:47, 06.06.2020 172439\n01:33 Бугун 5077\n00:37 Бугун 6137\n00:22 Бугун 13578\n23:59, 03.08.2020 42093\n00:11, 03.08.2020 119394\n22:54, 02.08.2020 82745


Эркаклар саломатлигига хавф солувчи 6 касаллик | Суғдиёна биринчи аёллар электрон журнали\nАёллардан фарқли ўлароқ, эркаклар орасида саломатлик борасида нимадир безовта қилса, шифокорга мурожаат этадиганлар кўп эмас. Уларнинг аксарияти иш кўплиги, вақт тиғизлиги ёки шунчаки хафсаласизлик туфайли касалликни оёқда ўтказишади. Кейин эса аста-секин асоратлар бўй кўрсата бошлайди. Шундай ҳолат юзага келмаслиги учун аввало аёллар турмуш ўртоқларининг саломатлигига эътиборли бўлишлари лозим. Ана шундай эътиборли аёлларни ўйлантираётган саволларга саҳифамизда бугун олий тоифали шифокор-уролог Миразим ҲАКИМОВ жавоб беради.\n— Эрим кўп йиллардан буён ҳайдовчи бўлиб ишлайди. Кам ҳаракатлик ва бир жойда узоқ вақт ўтириб ишлаш натижасида простатит касаллиги келиб чиқар экан. Шу ростми?\nМуқаддас Очилова, Самарқанд шаҳри\nПростатит — простата бези яллиғланиши. У ўткир ва сурункали турларга ажратилади. Бу касалликнинг келиб чиқишига совқотиш, мунтазам ўтириб ишлайдиган меҳнат тури, жинсий яқинликдан тийилиш ёки ўта фаол жинсий ҳаёт, камҳаракатлик, организмдаги сурункали шамоллаш жараёнлари (сурункали бронхит, тонзилит), турли инфекция ва бактериялар таъсири сабаб бўлади.\nБелгилари: тез-тез ҳожатга қатнаш, пешоб ажралиш вақтининг қисқариши.\nСурункали простатитда баъзан тана ҳарорати 37 даражага кўтарилади, пешоб ажратиш оғриқли бўлади, чов ораси ва бел соҳасида оғриқ сезилади.\nЎткир простатитда иситма кўтарилиб, алаҳсираш, чов ораси ва белда ўткир санчиқли оғриқлар кузатилади, пешоб ажралишидаги оғриқлар кутилмаганда юз беради.\nТашхислаш учун шифокор томонидан аъзо бармоқ билан пайпаслаб текширилади, УТТ, рентген, компьютер томографияси текширувлари амалга оширилади.\nПростатитни даволашда муолажа тури касаллик даражасига кўра белгиланади. Жумладан:\nантибактериал (препаратлар ёрдамида);\nмаҳаллий даволаш турига кўра — уқалаш;\nэлектр токи ёрдамида блокада қилиш;\nсийдик йўлига дори юбориш орқали.\nАсоратлари: агар касалликка беъэтибор бўлиб, ўз вақтида даволанилмаса, эркакнинг ҳаёт сифати ёмонлашуви, бепуштлик ва эриктил дисфункция каби нохуш ҳолатларга олиб келиши мумкин.\nМаслаҳат: бир жойда ўтириб ишлайдиган мехнат турида турли нохуш ҳолатларни олдини олиш учун вақти-вақти билан ўрнидан туриб, оёқ чигилини ёзиш тавсия этилади.Бу билан қон томирларида ҳам қон айланиши яхшиланиб, мушаклар фаолиятига ҳам ижобий таъсир этади. Шунингдне ўтириб ишлайдиган меҳнат туридан сўнг албатта гигиена қоидалрига қатъий риоя этиш зарур. Простата аденомаси – Турмуш ўртоғимга простата аденомаси дея ташхис қўйишди. Эшитишимча, бунда қандайдир ўсимта пайдо бўлар экан. Бу ўсимта хавфлими ва у қандай даволанади? Санобар Аҳмедова, Олот тумани\nАденома касаллиги асосан 40 ёшдан ошган эркакларда учрайдиган, простата бези ичида ривожланадиган яхши сифатли ўсимтадир. Бу ўсимта бошқа аъзо ва тўқималарга тарқалмайди.\nБелгилари: пешоб ажратишнинг қийинлашуви, тез-тез пешоб ажратиш, пешобнинг тутилиб қолиши, чов, мояк халтаси ва оралиқда оғриқ сезиш.\nҚандай аниқланади? Ректал бармоқли кўрик, аденома ўлчамини аниқлаш учун УТТ ва уроуфлометрия тадқиқотлари ўтказилади.\nАденома икки усулда даволанади: препаратлар ва жарроҳлик амалиёти ёрдамида. Дори-дармонлар билан даволаш без кичик ўлчамда бўлганда тавсия этилади. Жарроҳлик амалиётида ҳам икки хил усул мавжуд: безни уретра канали орқали лазер ёрдамида ва анъанавий қорин орқали очиқ жаррроҳлик амалиёти ёрдамида олиб ташлаш.\nАсоратлари: касаллик ўз вақтида даволанмаса, аденома бези катталашиб, пешоб йўлини тўсиб боради. Шунингдек, буйрак етишмовчилиги, пешоб суюқлиги чўкмалари ҳисобига сийдик қопчасида тош йиғилиши ва жуда қаттиқ оғриқларни келтириб чиқариши мумкин.\n– Жинсий ҳаётда эркакнинг аёл билан қўшила олмаслиги ва ундан келиб чиқадиган асоратлар бепуштликка олиб келиши мумкинми?\nНозима Ибрагимова, Тошкент вилояти\nЭркакда аёл билан қўшила олмаслик, эркак эрекциясининг етишмаслиги эриктил дисфункция номи билан юритилади. Соғлом ҳаёт тарзига номутаносиб бўлган бу ҳолат асоратлари бепуштликка олиб келиш эҳтимоли ҳам йўқ эмас.\nБу ҳолатнинг келиб чиқишига қандли диабет, юрак-қон томир фаолиятидаги ўзгаришлар, спиртли ичимликлар, психотроп моддалар, асабийлик, ўткир касалликлар, витамин етишмаслиги сабаб бўлиши мумкин.\nБелгилари: жинсий ҳаётда заифлик, жинсий яқинликка хоҳиш камайиши, кайфиятнинг тез-тез ўзгариши.\nДаволаш. Аксарият эркаклар шифокорга кўринишдан шунчаки уялишади. Аслида эса касалликнинг илк белгилари сезилган заҳоти мутахассисга мурожаат этилса, натижаси ижобий бўлади. Касалликни даволашда аввал бир қатор текширувлар ўтказилади:\n· қон ва пешоб таҳлили;\n· артериал босим;\n· қондаги қанд миқдори;\n· гормонлар (тестестерон, эстрадиол, ганодропин) миқдори.\nТекширув натижалари организмда қайси томонлама муаммо юзага келганини кўрсатса, ана шу тарафлама муолажалар ўтказилади. Айтайлик, гормонал бузилишлар бўлса, гормонлар миқдори меъёрлаштирилади. Кейинги муолажа беморнинг умумий аҳволи ва таҳлил натижаларига кўра белгиланади.\nАсоратлари: энг кўп учрайдиган асоратлардан бири сифатида бепуштлик юзага келиши мумкин. Шунингдек, мазкур касаллик сабаб эркак ҳаётининг сифат даражаси камайиши, руҳий ҳолат ўзгариши ва бошқа бир қатор жиддий касалликларга олиб келиши мумкин.\n— Эрим қурувчи бўлиб ишлайди. Иш жараёнида оғир юкларни кўтаришига тўғри келади. Яқинда бир дугонам оғир юк кўтариш эркакларда варикоцеле деган касалликни келтириб чиқаришини айтди. Бу қандай касаллик ўзи?\nХуррамой Тошева, Бўка тумани\nВарикоцеле касаллигида чап ёрғоқ вена қон томирлари ўз функциясини бажара олмай, қон чиқиши секинлашади. Натижада қон томирлари катталашиб кетади.\nЮзага келиш сабаблари: қон томир деворларининг туғма заифлиги;\nмояк халтаси ва кичик тос томирларида қон босимининг юқори бўлиши (бунга оғир юк кўтариш, қаттиқ кучаниш каби ҳолатлар сабаб)\nБелгилари: мояк функциясининг бузилиши натижасида ёқимсиз оғриқлар, жинсий яқинликдан сўнг аъзоларда оғриқ. Баъзан касаллик белгиларсиз ҳам кечиши мумкин.\nТашхислашда шифокор кўриги, УТТ доплер текшируви, рентген кўрсатмаси зарур.\nДаволаш. Касалликнинг енгил кўринишида шифокор томонидан консерватив даволаш буюрилади. Жарроҳлик амалиётида эса 2 хил кўриниш мавжуд: кенгайган томир олиб ташланади ёки томир пластик усул билан тикланади.\nАсоратлари: агар касаллик вақтида даволанмаса, мояк кичиклашиб, ўз функциясини йўқотади.\n— Яқинда эрим қаттиқ шамоллади. Аҳволи ёмонлашгач, шифокорга кўринсак, шамоллаш билан бир қаторда сийдик йўлида ҳам яллиғланиш юзага келганини айтишди. Бу хавфли эмасми? Мунаввар Акбарова, Олмалиқ шаҳри\nЭркакларда сийдик канали яллиғланишининг тиббий атамаси уретрит деб аталиб, ўткир ва сурункали кўринишга эга.\nЮзага келиш сабаблари: жинсий йўл билан юқадиган касалликлар, ноинфекцион турдаги яллиғланиш, буйракда тош йиғилиши, аъзолардаги юқумли хасталиклар, сийдик каналига таъсир этувчи жароҳатлар, аллергия, бактериялар (стафилокок, стрептокок...)\nТашхислаш учун қуйидаги текширувлардан ўтиш керак: пешоб суюқлиги намунаси, УТТ, сийдик йўлидан чиқадиган суюқликни микроскоп орқали текшириш.\nДаволаш: пала-партиш жинсий яқинлик натижасида касаллик бошқа одамга ҳам юқади. Хасталик ўтказиб юборилганда пешоб йўлидан йиринг ёки қон аралаш суюқлик келиши кузатилади. Агар уретритга оид ўзгаришларни сезсангиз, беэътибор бўлманг. Йўқса, касаллик сурункали тусга айланиши мумкин. Шифокор таҳлил натижаларига кўра керакли муолажа турини (антибактериал ёки маҳаллий даволаш) белгилайди.\nБуйрак тош касалликлари\n— Хўжайиним оғир ишда ишламаса-да, бел оғриғидан кўп шикоят қилади. Баъзида бел ва қовуқ соҳасини санчиқли оғриқ безовта қилади. Бу нимадан бўлиши мумкин?\nМухаррам Ахророва, Сирдарё вилояти\nЭркакларнинг бел соҳасидаги оғриқлар мушак-нерв толалари шамоллаши билан боғлиқ бўлиши мумкин. Аммо бу ҳолат қаттиқ санчиқли эмас, нафас олганда ҳам у билан бирга кечадиган оғриққа яқин бўлади. Кўпинча белдаги оғриқ буйракда қум, туз ва тош йиғилиши билан ҳам изоҳланади.\nБелгилари: бел соҳасидаги санчиқли оғриқлар, касаллик ўтказиб юборилганда пешобнинг қон аралаш келиши, тана ҳарорати кўтарилиши, пешоб йўлларидаги сурункали яллиғланиш жараёнларининг авж олиши.\nЮзага келиш сабаблари: пешоб ажратиш тизимидаги сурункали касалликлар (цистит, простатит, аденома, пилеонефрит), овқат ҳазм қилиш тизимидаги сурункали хасталиклар (колит, гастрит...), организмда сув миқдори танқислиги (асосан аччиқ, шўр маҳсулотларни истеъмол қиладиганлар орасида кўпроқ учрайди), авитоминоз.\nТашхислаш учун шифокор томонидан қуйидаги текширувлар буюрилади: клиник текширув (бармоқли пайпасланиш), УТТ, пешоб ажратиш йўлини рентген қилиш.\nДаволаш. Агар тош буйракнинг ўзида кичик ўлчамда бўлса, майдалаб, пешоб ажратиш йўли орқали чиқариб юборадиган ва оғриқни камайтирадига препаратлар буюрилади. Бироқ буйракдаги тош ўлчами катталашган бўлса, жарроҳлик амалиёти ўтказилиши мумкин. Ҳар қандай муолажадан сўнг албатта қатъий парҳезга риоя қилиш зарур.\nАсоратлари: агар касалликка беэътибор бўлинса, буйракдаги қум аста-секин тошга айланиб, пешоб йўлига ўтиши ва пешоб ажралишига тўсқинлик қилиши мумкин. Бу эса кучли оғриқ ва қовуқ соҳасида шишларга олиб келади.\n500 гр. пиширилмаган қовоқ уруғини гўштқиймалагичдан чиқариб, 200 гр. асал билан аралаштиринг. Ҳосил бўлган аралашмадан кичик шарчалар ясаб, музлаткичда сақланг. Кунига 2 маҳал 4-5 тадан овқатланишдан олдин секин-аста чайнаб истеъмол қилинг.\nПешоб ажратиш йўли яллиғланишида…\nКечқурун ярим боғ кашнич кўкатини майдалаб, 1 стакан қайнатиб совутилган сувга аралаштиринг. Эрталабгача усти ёпиқ идишда сақланг. Дамламадан ҳар 3 соатда 2 ош қошиқдан ичилади.\nБуйрак тошини майдалаш учун…\nСирли идишга қирғичдан чиқарилган 2 кг сабзи ва 1 кг майиз солиб, устидан 3 литр дистилланган сув солинг. Дамлама қайнаб чиққач, паст оловда 3 соат қайнатинг. Сўнг совутиб, тиндиринг. Дамламандан кунига 3 маҳал овқатланишдан олдин 50 гр. қабул қилиш лозим.\nҚон томирлари зўриқишини камайтириш учун наҳорда 0,15 гр. мумиёни ярим стакан қайнаган сувда эритиб қабул қилинади.\nДилдора ЮСУФБЕКОВА тайёрладиTags:буйрак тошиварикоцелепешобпротатитсаломатликуретритэркакПохожие статьи Бактериологик "экма"лар Токсикозда дори ичиш мумкинми? Болам нега безовталанади?Twitter НравитсяSocButtons v1.5\nadresilarni jonatib yuborilar davolanaman\niltimos manzililarni yozvorilar davolanmoqchima n\nOtamning parostata bezini olishmoqchi doktorlar ko'p qon ketadigan operasiya deyishdi. Operasiya qilmasdan xam davolasa bo'ladimi? Maslahat bering. Oldindan javobingiz uchun rahmat


ҚОНИМ ТУТСИН, ҚАРИНДОШ!.. - 30 Ноября 2019 - www.SheJoT.CoM\nГлавная » 2019 » Ноябрь » 30 » ҚОНИМ ТУТСИН, ҚАРИНДОШ!..\n2003 йилнинг августида Қозон ички ишлар бошқармасига бир эркак қўнғироқ қилиб, қўшнисининг эшиги очиқ турганлиги, остонада қон излари борлигини айтди. Айтилган манзилгаетиб келган тезкор гуруҳ аъзолари ўша квартирадан уч нафар мурда топишди. Қўшнилар мурдаларни дарров танишди. Улардан бири квартира эгаси Дмитрий Силин, хотини Дамира ва 11 яшар қизи Ирина эди. Милиция ходимлари экспертизасиз ҳам аниқ билишдики, катталар кўп жойларига тиғ санчиб ташлангани туфайли ҳалок бўлган. Уларга нафақат тиғ санчилган, балки бутун таналари кесиб чиқилганди. Бу манзара худди тажрибасиз қассобнинг гўшт бўлиш ҳолатини эслатарди. Қизча эса, кейинроқ экспертлар аниқлашдики, бўғиб ўлдирилган.\nШу куниёқ қўшнилар сўроқ қилина бошланди. Милиционерлар ҳамма нарса билан қизиқишди. Марҳумларнинг ўзгалар билан алоқалари, одатлари, характерлари, ишқилиб, ҳеч бир детал назардан четда қолмади. Ажабланарлиси, ҳеч ким бу квартирада шовқин-сурон бўлганини эшитмаган. Фақат шу нарса маълум бўлдики, кейинги пайтда Силинлар жуда ҳушёр бўлиб қолишган экан. Бегона одамга эшик очишмас, кечқурунлари ҳатто қариндошлар келса ҳам ичкаридан туриб савол-жавоб қилиб қўяверишаркан. Сабаби шундаки, уларникига шу яқин орада ўғри тушган. Кўп қимматбаҳо буюмларини ўмариб кетган. Милиция эса, ўғриларни топиб беролмаган.\nРавил ҳадеганда рўйхушлик беравермади. Бир неча соат сўроқ қилинаётганига қарамай, қўйилаётган айбларнинг биронтасини бўйнига олмади. Шундан сўнг терговнинг бошқача усули қўллана бошланди. Калтак ейиш кимга ҳам ёқарди. Равил шу заҳоти ҳаммасини оқизмай-томизмай айтиб берди.\nАлексей Дмитрийни тинчитгач, ошхонага кирди. У ерда жияним Ирина бекиниб ўтирган экан. Дўстим жонҳолатда қизни бўғиб ўлдириб қўя қолди. Холамнинг ҳам ўн-ўн беш ерига пичоқ санчдик. Ҳаммаси тугагач, биз квартирадаги бор бойликларни олдик-у, қочиб қолдик.


"Ҳумо" хоккей клуби "Лада кубоги"да иштирок этади\n18 июнь, 2019, 16:40 378\nТеглар:Ҳумо | Хоккей\nХабарингиз бор, жорий йилги мавсумдан Тошкентнинг "Ҳумо" клуби Олий хоккей лигаси (ВХЛ)да иштирок этади.\nМавсум олдидан Евгений Попихин бошқарувидаги "Ҳумо" хоккейчилари Россия Федерациясининг Тольятти шаҳрида ўтадиган "Лада кубоги"да иштирок этишади. 26-29 август кунлари бўлиб ўтадиган мазкур мусобақада ОХЛнинг яна уч жамоаси иштирок этади.\nБулар "Лада" (Тольятти), "Ижсталь" (Ижевск) ва Самаранинг ЦСК ВВС клубларидир. Ушбу турнир бир даврали тизимда бўлиб ўтади. Яъни, мусобақада иштирок этаётган тўрт клуб ўзаро учтадан ўйинда иштирок этишади ва ғолиб очколар ҳисобига кўра аниқланади.\nМаълумот учун, "Лада кубоги" 2003 йилдан буён анъанавий тарзда ўтказилиб келинадиган турнир саналади. 2015 ва 2016 йилги мавсумларда унда Минтақавий хоккей лигаси (КХЛ) жамоалари иштирок этишган бўлишса, 2010-2014 ва 2018 йилдан ОХЛ клублари ҳам иштирокчи жамоалар қаторидан ўрин олган.\nТольяттининг "Лада" клуби мазкур турнирда саккиз бор чемпион бўлган. Шунингдек, "Нефтехимик" (2007), "Автомобилист" (2016), "Саров" (2010), "Торос" (2011 ва 2012) ҳамда "Ижсталь" (2018) жамоалари ҳам "Лада кубоги"ни қўлга киритишган.\n"Ҳумо-2" "Алмати"га имкониятни бой берди\nБугун "Ҳумо-2" ўйнайди\nТЕЗКОР ХАБАР ВХЛ. Узоқ кутилган ғалаба ёхуд "Ҳумо" сафарда СКАни мағлуб этди


Элдор Шомуродов Лионель Мессини ортда қолдирди » Sangzor.uz - Инновацион ахборот портали\nSangzor.uz » Спорт » Элдор Шомуродов Лионель Мессини ортда қолдирди\nIFFHS – Халқаро футбол тарихи ва статистикаси федерацияси 2019 йилнинг 1 январидан 31 декабрига қадар халқаро мусобақаларда энг кўп гол киритган футболчилар рейтингини эълон қилди.\nУшбу рейтингга 34 футболчи киритилган бўлиб, уларнинг кўрсаткичлари ўз мамлакати терма жамоаси ва клуб сафида халқаро баҳсларда киритган голлари бўйича тузиб чиқилган.\nЭътиборлиси, ушбу рейтингдан ҳамюртимиз Россиянинг “Ростов” клуби ҳужумчиси Элдор Шомуродов ҳам жой олди. Иқтидорли футболчимиз ўтган йилда Ўзбекистон миллий терма жамоаси сафида умумий ҳисобда 13 та гол киритди. Шомуродов тўп сураётган “Ростов” еврокубоклардан ташқарида қолганлиги учун клуби сафида халқаро учрашувларда иштирок этолмаган бўлсада, терма сафидаги голлари унга бу рейтингнинг 11-поғонасидан жой олишида хизмат кўрсатди.\nЭлдор Шомуродов рейтингда жаҳон футболи юлдузи, 2019 йилнинг энг яхши футболчиси Лионель Мессини ортда қолдира олди. Шунингдек, ҳамюртимиз осиёлик юлдузлар Сон Ҳён Мин ва Сардор Азмундан ҳам олдинда жойлашган.\nРейтингнинг биринчи поғонасини Португалия терма жамоаси ва “Ювентус” клуби ҳужумчиси Криштиану Роналду 21 та гол билан қўлга киритди. Иккинчи ва учинчи ўринларда 19 тадан гол билан Али Мабхут ва Ҳарри Кейн жой олишди.\n2019 йилда халқаро майдонда энг кўп гол урган футболчилар: (01.01.2019 – 31.12.2019)


Шахар ва кишлок жойларида уй-жойларни куриш хамда ипотека кредити оркали сотишнинг янги тартиби эълон килинди – КУН УЗ\nГлавная / Иктисодиёт / Шахар ва кишлок жойларида уй-жойларни куриш хамда ипотека кредити оркали сотишнинг янги тартиби эълон килинди\n25.02.2020\tИктисодиёт Comments Off on Шахар ва кишлок жойларида уй-жойларни куриш хамда ипотека кредити оркали сотишнинг янги тартиби эълон килинди 25 Показы\nУзбекистон Молия вазирлиги президентнинг тегишли фармонига мувофик шахар ва кишлок жойларида уй-жойларни куриш ва ипотека кредити оркали сотишнинг янги тартибини эълон килди. Бу хакда «Gazeta.uz» хабар берган.\nУнга кура, уй-жой киймати майдон кенглиги билан нархланади. Нархлар эса учта категорияда 1 квадрат метр учун такдим этилган: кишлок жойларда (4,3 миллион сум), шахарда (5 миллион сум), Тошкент шахрида (5,5 миллион сум). Масалан, икки хонали намунали хонадон учун (45 квадрат метр булган такдирда) кишлок жойларда 193 миллион 500 минг сум, шахарда 225 миллион сум, Тошкент шахрида эса 247 миллион 500 минг сум туланади. Режалаштирилган уй-жойнинг чегараланган майдони ва киймати урнатилмайди.\nКишлок жойларда уй-жойлар Андижон, Бухоро Наманган, Самарканд, Сурхондарё ва Фаргона вилоятлари шахарларига ва туман маъмурий марказларига туташ худудларда курилади (хонадонлар сони 4000 та).\nКоракалпогистон Республикаси, вилоятлар шахарлари ва Тошкент шахрида жами 13 минг 750 та уй-жойлар курилади.\nКуп хонали уй-жойнинг курилиши кишлок жойларда хам, шахарларда хам тадбиркорлик субъекти томонидан уз маблаглари, тижорат банкларидан олинган кредитлар ва конун хужжатларида такикланмаган бошка манбалар хисобидан амалга оширилади. Куп квартирали уй-жойларни куриш учун кишлок хужалигига мулжалланган сугориладиган ерлар ва урмон фонди ерлари тоифасига кирмайдиган, ташки мухандислик-транспорт коммуникацияларига чикиш имкониятига эга булган ва ахоли зич яшайдиган жойлашган буш ер ажратилади.\nТортиб келинадиган мухандислик коммуникациялари марказлаштирилган манбалар хисобидан хамда тегишли равишда «Худудий электр тармоклари» ва «Худудгазтаъминот» корхоналарининг уз маблаглари хисобидан амалга оширилади.\nТаъкидланишича, шахарларда ипотека кредитининг энг куп микдори 80 фоизгача булиши мумкин. Кишлок жойларида курилган уй-жой учун ипотека кредити 90 фоизгача такдим этилади. Яъни ипотека шартлари билан уй-жой сотиб олмокчи булган шахс хонадон умумий кийматидан 10 фоиз (кишлок жойларида) ёки 20 фоизни (шахарларда) тулаши лозим. Масалан, уч ва ундан куп хонали квартира учун (58 квадрат метр булган такдирда):\nкишлок жойларида уй-жойнинг бошлангич бадал тулови 24 миллион 940 минг сум;\nшахарларда 58 миллион сум (субсидия берилган такдирда 29 миллион сум);\nТошкентда 63 миллион 800 минг сум (субсидия берилган такдирда 31 миллион 900 минг сум).\nСубсидия пули паст даромадли ва уй-жой шароитини яхшилашга мухтож булган 13 мингдан ортик оилага бюджетдан ажратилади.\nМавзуга доир: Узбекистон тижорат банклари 2019 йилда 67 261 кишига ипотека кредитларини берган\nКишлок жойларда субсидия ипотека кредити фоизининг бир кисмини тулаш учун, шахарларда эса ипотека кредити буйича бошлангич бадал ва фоиз туловларини бир кисмини тулаш учун ажратилади. Бунда:\nкишлок жойларда — 2400 оилага биринчи беш йил давомида ипотека кредити буйича фоиз туловларининг бир кисми учун — 10 фоизлик пунктдан ошган кисмига бюджетдан субсидиялар ажратилади;\nшахарларда — 10,8 минг оилага ипотека кредити буйича бошлангич бадал ва фоиз туловларининг бир кисми учун бюджетдан субсидиялар ажратилади.\n«Обод кишлок» ва «Обод махалла» дастурлари учун бир йилда 6,1 трлн сум сарфланди. Бу 2018 йилга нисбатан 1,5 трлн сумга куп\n«Уйларни энди факат адирларга курамиз». Андижон хокими «Мухташам юз йил» сериалидаги вазиятни намуна килиб курсатди\nПаст даромадли ва уй-жой шароитини яхшилашга мухтож булган ахолининг алохида тоифаларига куйидагилар киритилади:\nуй-жой шароитини яхшилашга мухтож оилалар;\nогир ижтимоий вазиятга тушиб колган хотин-кизлар;\nёшлар иттифоки аъзолари (ёш оилалар);\nогир касалликка чалинганлар ва ногиронлар.\nУзбекистонда ёшлар катламини 18 дан 35 ёшгача килиб белгилаш таклиф килинмокда\nУзбекистонда мигрантларга уй ажратиш тартиби белгиланди\nУзбекистонда 2020 йили ёш оилалар учун куриладиган уйларнинг бошлангич бадали давлат томонидан тулаб берилмаслиги билдирилди\nИпотека кредити 15 йил муддатга банклар томонидан расмийлаштирилади. Кредитнинг фоиз ставкаси бозор шартлари асосида 20 фоиз атрофида булиши кутилмокда. Субсидия ажратиш масаласида худудлардаги Давлат хизматлар агентлигига 1 мартдан эътиборан мурожаат килиш мумкин, дейилади хабарда.\nПред. Трамп Хиндистонда. Стадиондаги нутк ва савдо буйича мураккаб музокаралар\nСледующая Сариосиёдаги охиригача обод булмай колган махалла: Шароит йуклигидан кариялар кийналишмокда


ОАВ: Суриялик экстремистлар германиялик ҳомиладор журналистни асирда тутиб туришибди\nКаналнинг маълумотларига кўра, исми ва қайси ОАВ вакили эканлиги сир тутилаётган журналист аёл бир ой муқаддам Туркия орқали Сурияга ўтади. Орадан тахминан ўн кун ўтиб эса, “Жабҳат ан Нусра” экстремистларининг қўлига тушади. Айни дамда уни Суриянинг Идлиб шаҳри яқинидаги шаҳарчада ушлаб туришибди.\nТеррорчилар Германия ҳукумати эътиборини “унинг озодлиги эвазига 6 млн. евро” тўлаш шарти билан ўзларига қаратишди. Аммо террорчилар қўйган шарт журналистнинг ҳомиладор эканлиги аён бўлгач, икки ҳиссага кўпайди. Энди террорчилар “Германиянинг икки фуқароси учун” пул талаб қилишмоқда.\nГерманиялик журналистни озод этиш бўйича музокаралар хусусида ахборот берилмаган.


ВАҲШИЙ… (Воқеа реал ҳаётдан олинди) - 29 Июня 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июнь » 29 » ВАҲШИЙ… (Воқеа реал ҳаётдан олинди)\nКамолиддин ака пойтахтнинг мана ман деган «бели бақувват» бойваччаларидан. Шаҳарда қатор-қатор дўконлари бор. Эртадан кеч қадар югур-югурдан бўшамайди. Қанча пули борлигини Худо билади-ку-я, бироқ ҳовлисига гап йўқ. Кўча тарафдаги девор ўрнигаям қават-қават уйлар қуриб ташлаган. Айниқса, ёз кунлари олтин суви югуртирилган баҳайбат дарвозадан ўтишингиз ҳамоно, қора мармарли бассейндан таралаётган муздек шабада баҳри-дилингизни яйратиб, шу заҳотиёқ ўзингизни сувга отгингиз келиб-кетади. Аммо… Мумкин эмас. Камолиддин ака ҳам, кеннойимиз Элвира опа ҳам бунга тиш-тирноқлари билан қарши. Чунки бу фақат ва фақат ёлғизгина фарзандлари Ферузанинг бассейни…\n— Ҳой, онаш, чиқа қолинг энди сувдан!.. Шамоллаб қолманг яна…\nЎн тўққиз ёшлардаги, қадди-қомати асл ҳурлиқоларни ёдга солувчи Феруза эринибгина сувдан чиқди-да, адасини кўриб бироз уялган кўйи дарров сочиққа ўралди.\n— Адажон, агар йўқ демасангиз, сизга айтадиган зўр «секрет»им бор, — кийиниб айвонга чопиб келган Феруза Камолиддин акага эркаланиб сўз қотди, — Йўқ демайсиз-а?..\n— Қани, аввал айт-чи ўша «секрет»ингни!..\n— Мен… Фирма очмоқчиман, адажон.\n— Ие, онаш, қаёқдан кун чиқди?.. — Камолиддин ака гарчи бу кутилмаган «янгилик»ка рўйхушлиги бўлмаса ҳам суюкли қизини ранжитгиси келмасди. — Сен… Эплай олармикансан?..\nОшхонада овқат тайёрлаётган Элвира опанинг қулоғига ота-боланинг суҳбати чалинди-ю, шу заҳоти югургилаб ташқарига чиқиб суҳбатга аралашди.\n— Қанақа фирма?.. Ўйлаб гапиряпсанми?.. Адангни елиб-югуриши каммиди?.. Энди сенам…\n— Майли, онаси, қўй, — хотинининг сўзини бўлди Камолиддин ака, — Онаш мени изимдан кетса ёмонми?.. Битта фирма айлансин ёлғиз қизимдан…\nҚувончи ичига сиғмай кетган Феруза адасининг бўйнига осилиб икки юзидан меҳр билан ўпиб қўйди… У жуда-жуда бахтиёр эди.\nФирма иши осон эмас. Ҳар қадамда шунақанги чоҳлари, наҳанглари учрайдики, унча-мунча одамни «ямламай ютиб юбориши» чўт эмас. Ҳатто Ферузадек бадавлат одамнинг қизи ҳам банк қаршисида «БМВ»сига беҳол суянганча ўй суриб турарди. «Нега адамни бирга бораман деганларида қайтардим-а?.. — ўзини ўзи койирди у нуқул, — Ахир ўзим ниманиям тушунардим… Кошкийди манави қоғоз ўлгурларнинг нима эканига ақлим етса!..» — Феруза барибир банкка кириши лозимлигини тан олиб узоқ иккиланишдан сўнг ҳужжатларга қўл чўзди…\nИчкарида одам гавжум. Ҳамма куйиб-пишиб иш битириш билан банд. Кимдир норози бўлганнамо ҳисобчиларга алланарсаларни исботлайди, яна биров қўлини кўксига қўйиб ходимларни алқаган…\n— Кечирасиз, сизга бирон ёрдам керакми?..\nФеруза хаёлга астойдил берилиб кетган экан. Кутилмаган овоздан сесканиб ёнбошига ўгирилди-ю, қаршисида ўктамгина йигит тикилиб турганини кўриб хижолат тортди.\n— Йўқ… Ҳеч қанақа ёрдам керакмас…\n— Кўринишингиздан бу жойларга биринчи марта келганга ўхшайсиз… Агар тушунмаган нарсангиз бўлса… — Йигитнинг ўткир нигоҳларидан ёрдам беришдан кўра, Ферузанинг жамолига маҳлиёлик кўпроқ сезиларди. Феруза эса, «ёрдамчи» топила қолганидан қувонаётган бўлса-да, сир бой бергиси келмади.\n— Айтдим-ку, ҳеч нарса керакмас!..\n— Майли, майли… Ўзингиз биласиз… — йигит шу заҳотиёқ норози бош чайқаб нари кетди.\nУ то ўриндиқларга етгунча орқасига қараб-қараб қўйди.\n«Бекор қилдим-да, — хаёлидан кечирди Феруза, — Ҳа, ёрдам бериб юборинг, десам, бир ерим камайиб қолармиди?! Ўзим ҳам ўлгудай ўжарман-да!..»\nУ иккиланиб залнинг ярмигача борди… Кейин… Қайтмоқчи бўлди. Улгурмади. Ўтирган жойида ҳам бу сулув қизни кузатиб чарчамаган йигит яна қўзғалди.\n— Наҳотки, шундай гўзал қиз қандайдир ёрдамга муҳтож бўлса-ю, уялиб ўтирса?! — гапни дарров мақтовдан бошлагани Ферузани янада юмшатди.\n— Тўғрисини айтсам, — аста гап бошлади Феруза, — Фирма очаётгандим… Ҳужжатларига сира тушунолмаяпман… Агар қўлингиздан келса… Фақат тўғри кўнгилда…\n— Ие, нималар деяпсиз?.. Наҳотки, ёмон одамга ўхшасам?..\nБой боласи бўлсаям, Феруза тижорат бобида жуда бўш эди. Йигит бир зумда енг шимариб ишга киришиб кетди…\nКЎЙИНГДА КУЙИБ КУЛ БЎЛАЙ\nЙигитнинг исми Тоҳир эди. У аслида кичкинагина атторлик дўконининг эгаси. Бироқ кичиккина дўконча унинг нафсини қондиришга ожизлик қиларди. Шу боис қандай бўлмасин каттароқ бойлик топиш илинжида юрарди у доим. Шундай пайтда Феруза «лоп» этиб оёғининг остидан чиқди. Феруза эса Тоҳирнинг марҳамати билангина фирмани оёққа қўйди. Кўнглининг бир четида йигитга нисбатан илиқлик бор эди-ю, аммо сира ишонгиси келмасди. «Шу йигитнинг бу қадар олижаноблиги ҳақиқатан ростмикан?.. — ўйларди у ёлғиз қолган пайтларида, — Кўз қарашлари самимийга ўхшайди-ю, ўзи сал ғалатироқми-ей!.. Унда нега кўргим келадиган бўлиб қоляпти тез-тез?.. Наҳотки, севиб қолган бўлсам?..» Кунларнинг бирида Тоҳир уни кутилмаганда ресторанга таклиф қилди. Йигит анчадан бери у билан янаям яқинроқ бўлгиси келарди. Чиройи, жозибасига ич-ичидан тан берарди…\nХуллас, дастурхон атрофида суҳбат қизигандан-қизиб борди. Тоҳир Ферузага ҳар тикилганда ниятини айтмоқчи бўлди. Ҳатто бир неча карра лабларини қимирлатиб-қимирлатиб кўрди. Аммо барибир, кайфи сал ошмагунча ҳеч нарса деёлмади. Ахир бойваччанинг арзандаси бўлса… Еттинчи осмонда юрса… «Мен нима қилиб бўлсаям, бу қушчани қўлдан чиқармаслигим керак, — ўйларди у қимтинибгина ўтирган қиздан кўзини узмай, — Худоям ҳар сафар омад беравермайди… Ўлибманми шуни ушлаб қололмасам?!..»\n— Феруза, анчадан бери сизга бир гапни айтмоқчи бўлиб юрибман-у…\n— Вой, айтаверинг, қизиқ гапми ўзи?.. — Ферузанинг кутилмаганда хандон отиб кулиши Тоҳирни янада дадиллаштирди.\n— Йўқ, қизиқмас… Фақат… Сизни хафа қип қўйишдан қўрқяпман…\n— Ие, сиздан хафа бўлиб ўлибманми?.. Айтинг!..\n— Феруза… Мен сизни севиб қолдим…\nКутилмаган гапдан Ферузанинг узун киприклари безовта пирпиради. Нимадир дейишга чоғланди-ю, лекин айтолмади. Боши беихтиёр эгилиб, лаблари асабий пирпиради. У шу онда нимадир айтиши лозимлигини сезса-да, ўзи ҳам билмаган ҳолда гўёки баланд-баландларда учиб юрарди.\nТЎЙ БЎЛСА, ТЎЙ-ДА!..\nФеруза учун Тоҳирдек келишган, бунинг устига меҳрибон йигитнинг ногоҳоний изҳори мўъжизадан бўлак нарса эмасди. Фақат… Унинг кимлиги, таг-тугини суриштиришга негадир журъати ҳам, сабри ҳам етмади. Йўқотиб қўйишдан қўрқди. Кечалари эҳтиросли бўсаларни эслаб ҳаяжон ичида ётса, кундузлари илож топди дегунча, унинг ёнига чопди.\n— Тоҳир ака, бизникига борайли-ик, — деди у кунларнинг бирида, — Адам, ойимларминан танишасиз… Ахир улар ҳам сизни кўришлари керак-ку!.. Ана ундан кейин бемалол одам жўнатаверсангиз бўлади…\n— Ёқмасам-чи?.. — Тоҳир худди иккиланаётгандек қовоғини уйиб бош қашиди.\n— Билмайман… Барибир, борасиз… Мен осмон устимга қулаб тушгандаям, сиздан бошқага тегмаслигимни биласиз-ку!..\nЭлвира опа ҳам аҳмоқ эмасди. Йигит гапни ўзининг етимлигидан, қийналиб ўсганидан бошлаши ҳамоно, дарров миясига урди. «Кимсан, Камолиддинбойнинг қизи бир кун келиб чув тушиб қолмасмикин?.. — хаёлидан ўтказди у Тоҳирга зимдан тикилиб, — Агар ҳақиқатан етим бўлса, қандай қилиб дўкон очган?.. Қандай оёққа турган?.. Сўраб-суриштирадиган ҳеч кими бўлмаса яна?..»\n— Қизим, негадир… Шу йигит менга ёқинқирамай турибди-да!.. — деди ниҳоят Ферузани бир четга тортиб, — Туриши ғалатироқ, туриши… Сен шошилмай яхшилаб синаб кўрсанг, ёмон бўлмасди… Қолаверса, бизни тенгимиз бўлмаса… Ўйлаб кўр…\nЮраги ёниб турган одамга уқтириб бўлармиди… Онанинг гапларидан ваҳимага тушган Феруза кўзини чирт юмди-ю, Тоҳирни ўзининг шаҳар марказидаги квартирасига олиб борди. Безатилган уйни, ичкаридаги жуда қиммат турадиган жиҳозларни, меҳмонхонанинг деярли ярмини эгаллаб қолаёзган кинотеатрни кўриб Тоҳирнинг юраги янада безовта урди. «Воҳ-воҳ!.. Қандай қизга йўлиқибман-а!.. — кўнглидан ўтказди у, — Демак, ниятларим амалга ошадиган бўлибди-да!.. Эҳ, тезроқ уйидагилари кўна қолсайди… Қул қилиб бўйнига арқон солардим бу қизни…» Йигит ана шундай ўйларни миясидан ўтказаётган маҳал Феруза оҳиста юриб келиб унинг бўйнига осилди. У бугун қандай бўлмасин Тоҳирники бўлиши шарт эди…\nҚизининг бебошлигидан хабар топган Элвира опа… Тилини тишлаб қолди. Уйга қамалиб олиб уззукун йиғлади, Худога нола қилди. Алам устида қиз туққанига минг пушаймонлар еди. Худди ҳамманинг қулоғига аллақачон етиб боргандек эди унинг назарида. Аммо… Бу гапни ҳеч қачон эрига айта олмаслигини биларди. «Ахир… У ҳазилакам одамми… Бунинг устига юрагининг мазаси йўқ бўлса…» Элвира опа икки-уч кунлик пинҳона йиғлаб-сиқташлардан сўнг сал ўзини тутиб эрини кўндиришга тушди. У қилди, бу қилди, тўйни тезлаштирайлик деди. Камолиддин ака ҳам тош эмас-ку!.. Қолаверса, ёлғиз қизи бўлса. Қайси отанинг куёв кўргиси келмайди. «Ўзинг кўрган бўлсанг бўпти-да!.. Анойи эмассан-ку сенам!..» — деди-ю, тўйга розилик бериб юборди.\nБироқ… Тўйдан сўнг бир ҳафта ўтиб келин-куёв ёлғиз овқатланиб ўтирган вақтда беихтиёр Ферузанинг боши айлана бошлади. У ҳали косадаги овқатнинг ярминиям ичиб улгурмай гўёки осмонларда парвоз қилар, баъзан кутилмаганда пастга шўнғиб юраги ҳаприқар, гоҳ хизматчи аёлга, гоҳ эрига тикилиб нуқул куларди.\n— Нима қиляпсиз?.. Гўшакни жойига қўйинг!.. — Ҳовлиқиб телефонга югурган хизматчи аёлга бақириб берди Тоҳир, — Сўрамай-нетмай йўрғалайвераркансиз-да!.. Ундан кўра, товуқ қовуриб келинг тез!.. Феруза бирпасдан кейин овқат сўрайди…\nАёл ҳайрон бўлиб бир ҳануз кулгидан ўзини тўхтатолмаётган, кўзлари қисилиб бораётган Ферузага, бир ҳеч нарса бўлмагандек бемаза кулгига қур-қур қўшилиб қўяётган Тоҳирга тикилиб қаради-ю, елка қисганча ошхонага йўл олди… Нима қилсин?.. У косадаги овқатга қора дори қўшилганини, бу бегуноҳ қизни олдинда нималар кутаётганини билмасди.\nТоҳир билади. Аёл зоти минг ёниб-куйиб севгани билан, барибир миннатчи бўлади. Вақти келиб ўртада жанжал кўтарилса, эрнинг бошига маломат ёғилиши ҳеч гапмас. Айниқса, мана бунақанги кошона, пул ёмғирдек ёғилиб турадиган савдо фирмасини ҳушёр аёл ҳеч қачон эрининг номига ўтказиб қўймайди. Аҳмоғи йўқ. Шунинг учун ҳам у косадаги овқатга қора дори қўшишни канда қилмади. «Яхшигина ўрганиб қолса, ўз оёғи билан бориб номимга ўтказиб беради, — ўйлади Тоҳир, — Ундан кейин билганини қилиб ўлсин… Ҳатто жондан азиз адажониям ёрдам беролмайди…» Тоҳир адашмаган эди. Ўн кунча ўтиб дори беришни тўхтатгани ҳамоно, Феруза ўзини лоҳас ҳис қила бошлади. У гўёки нимадир етишмаётгандек уйни гир айланиб тинимсиз асабийлашар, аммо айнан эри шу қабиҳ ишни қилаётганидан бехабар эди.\n— Ҳа, бирон еринг оғрияптими?.. — айёрона кўз қисди Тоҳир.\n— Билмадим… Негадир ёмон бўп кетяпман…\nТоҳир «айтсамми-айтмасамми» дегандек бирпас ўйланиб олди. Ора-сирада Ферузани бағрига босиб юпатган бўлди. Айниқса, хотинининг аҳволи тобора ёмонлашиб бораётгани айни муддао эди. Фақат… Андиша деган нарсани кўнглига келтирмаса, ниятини… ниятини ўйласа бўлди. Титраб-қақшаб кетаётган аёл қаёққа ҳам борарди…\n— Менга қара, — деди ниҳоят Тоҳир Ферузанинг аланг-жаланг кўзларига юзсизларча боқиб, — Агар… Шартларимга кўнсанг, ярим соат ичида тузатвораман…\n— Қанақа шарт, жоним?.. Ҳазиллашавермай тезроқ тузата қолсангиз-чи, ахир!.. Ўлиб қолама-ан…\n— Бу ҳазил эмас… — Тоҳир қовоғини уйиб янада дағаллашди, — Майли, сени ҳозир тузатаман. Лекин нотариусга бориб уй, фирма, машинани менинг номимга ўтказиб берасан… Шу бугуноқ…\n— Нима-а?.. — эрининг кутилмаган гапини эшитиб Ферузанинг дарди баттар оғирлашди, — Ҳали… Сиз… Агар ўтказмасам-чи?..\n— Ўтказмасангми?.. — Тоҳир совуқ тиржайди, — Ўтказмасанг, ўлиб кетаверасан… Мендек севимли эрингни қадрламасанг, Худогаям хуш келмайди… Қулоғингга қуйиб ол!..\n— Йўқ… Ўлишни истамайман!.. Сиздан айрилишни истамайман!.. Майли, ўтказиб бераман… Нима фарқи бор?.. Эримсиз-ку, ахир!.. Фақат, тезроқ тузата қоли-инг, совқотиб кетяпман…\nТоҳир шартлари бажарилишига бирмунча кўзи етгач, ошхонага ўтиб «дори» тайёрлай бошлади. Бу сафар овқатга эмас, Феруза сезиб қолмаслиги учун шакарли чойга аралаштирди.\nЭНДИ НИМА БЎЛАДИ?..\nҚизининг борган сари сўлиб бораётганини кўрган Камолиддин ака аввалига ҳеч нарсага тушунмади. Фақат… Кунларнинг бирида унинг бир бурчакда ғужанак бўлиб ўтирганини кўргач…\nҲақиқатан Феруза отанинг кўз ўнгида ўлим билан олишарди.\n— Онаш, сенга нима бўлди?.. Айт, қаеринг оғрияпти?.. Қанақа дори опкеб берай-а?.. Тоҳи-ир!..\nАйвон тарафдан куёвнинг ўрнига хизматчи аёл чиқиб келди.\n— У бугун эрталаб қаёққадир шошилиб чиқиб кетувди, — деди у қўрқа-писа, — Қўлида чемоданиям бориди…\n— Нима?.. — Камолиддин ака ғазаб билан аёлга тикилди, — Менга қара, нега мени қизим буралиб кетяпти?.. Нега ранги докадай оппоқ?.. Қаери оғриётганини балки сен биларсан?..\n— Биламан… У келин болани нашага ўргатган… Овқатга солиб берарди… Кейин… Яқинда ҳамма нарсани ўзининг номига ўтказиб олди…\n— Нималар деяпсан ўзинг?.. Ўйлаб гапиряпсанми?.. Нега аввалроқ айтмадинг?..\n— Қўрқдим, Камол ака, қўрқдим… Ўлдириб қўйишидан қўрқдим…\nКамолиддин ака «оҳ» деди-ю, жонҳолатда диванга ўзини ташлаб, икки қўли билан бошини чангаллади. Ҳамма гапни дард ичида бўлса-да, эшитиб кўзлари қинидан чиқаёзган Феруза адасининг бағрига қанча талпинмасин, сира ўрнидан туриб кета олмасди.\nҲаммаси Тоҳир жуфтакни ростлагандан сўнг равшан бўлди. У ўғирлик кўчасига кириб кетгач, отаси оқ қилган, қариндош-уруғлар йиғилиб уйдан қувиб солишган. Тоҳир кўчаларда дайдиб, подвалларда тунаб бўлса-да, ўғирлик қилаверган, қора дорига ўрганган. Бора-бора катта-катта бойларни тунашга ўтган-у, анча пул йиққан ва ниҳоят ўзига дўкон қурдирган…\n«Мен кимга ишондим-а?! — Феруза диспансер палатаси ойнасидан маъюс ташқарига боқиб хаёлидан ўтказарди, — Энди нима қиламан?.. Кимга дод дейман?.. Ота-онамнинг кўзига қандай қарайман?.. Тузалиб кетганимда нима?.. Кимга керакман?.. Йўқ… Мен бу тахлит яшашни истамайман… Керак эмас… Керак эмас…» Феруза у ёқ-бу ёққа аланглаб олган бўлди-да, апил-тапил кийимларини алмаштириб ҳовлига чиқди. Бахтига ташқарида ҳеч ким йўқ эди. У айланиб ўтиб девордан ошмоқчи бўлди-ю, чинорлар остида савлат тўкиб турган машинасини кўриб… Аввалига ҳайрон бўлди… Қаёқдан пайдо бўла қолди?.. «Э, эсим қурсин-а!.. — деди ўзига-ўзи бироз ўйланиб тургач, — Ахир ўша куни адам атайин қўйиб кетганди-ку!..»\nФеруза учун бу айни муддао эди. Сумкачасидан шошилинч калитни олиб эшикни очди… Кейин… Моторга ўт қўйди… Касалхона дарвозасидан чиқиб номаълум тарафга кетиб бораркан, тўсатдан кўз олдида оппоқ матога ўранган чоллар, кампирлар пайдо бўлди. Улар гўёки олд ойна қаршисида у ёқдан-бу ёққа учиб, рулни бошқаришга халал беришарди.\n— Қочингла-ар!.. Кимсизлар?.. Қочинглар дедим сизларга!.. — Ферузанинг шу пайтда кўнгли ағдарилиб қусгиси келди. Рулдан эса, аллақачон қўллари чиқиб, ўзи билан ўзи овора бўлиб улгурган Феруза кўзларини чирт юмганча, ўқчиб-ўқчиб борди… Машина зарб билан толга урилди-ю…\nУнинг жасадини пачоқланган машинадан аранг суғуриб олган миршаблар суд-тиббий экспертиза хулосасини кўриб баттар даҳшатга тушишди. Чунки мурданинг қорнида икки ойлик ҳомиласи бор эди.


Ҳамма бир сафда | "Фарғона ҳақиқати"-"Ферганская правда"\nҲамма бир сафда Маданият\n12 сентябрь куни эрта тонгда тарихий ва замонавий қиёфасига фусункорлик кирган Ҳўқанди Латиф янада нурланиб кетди. Шаҳарнинг Туркистон кўчасида фестивалнинг тантанали юришларида қатнашиш учун 120 мингга яқин якдил инсонлар жамул-жам бўлдилар.\nКарнай-сурнай наволари, дўмбира садолари барчани Қўқон маркази томон чорлади. Тадбир иштирокчилари, ҳунармандлар, хорижлик меҳмонлар, юртдошлармиз бир тану бир жон бўлиб шаҳарнинг марказий кўчалари бўйлаб ўтиб, жаҳон ҳунармандлари тўпланган муаззам маскан –Ўрда майдонига кириб боришди.\nАктёрлар томонидан аждодларимиз образининг талқин этилиши, хонлар сиймолари, масхарабозлар, ҳамма-ҳаммаси, юриш тантаналарига фақат кўтаринкилик бахш этди.\nУшбу юриш тантанасига Жаҳон ҳунармандлари кенгашининг Осиё-Тинч океани минтақаси бўйича президенти, доктор Гада Каддуми хоним ва делегация аъзолари ташриф буюрдилар. Меҳмонларни вилоят ҳкоими, Ўзбекистон Республикаси Олий мажлис Сенати аъзоси Шуҳрат Ғнаиев кутиб олди.\nМазкур нуфузли фестиваль ўзбек миллий ҳунармандчилиги бутун дунёга танитишда, уни инсоният маданий меросининг муҳим қисми сифатида ўрин эгаллашида муҳим қадамлардан бўлишига ишонч билдирилди. Айтилган фикрларнинг тасдиғи сифатида рамзий ленталар кесилиб, тантанали юришларга старт берилди.\nЭрта тонгдан қадим шаҳар кўчаларидаги минглаб юртдошларингизнинг қувонч ва шодиёнасига гувоҳ бўлдим, – дейди австралиялик Жюбе Линда. – Миллий кийимдаги ўзбек аёлларига ҳавасим келди. Карнай-сурнай, доира садолари биз меҳмонларни ҳам қувноқ рақсларга чорлади.Ўзбекистон –мен учун қадрдон юрт. Негадир ҳамиша шу заминга юрагим талпинаверади. Халқингизга хос бўлган меҳмондўстлик, ўзгача лутф менга жуда ҳам ёқади. Юртингиз санъат, маданият ва ҳунармандчиликда азаолдан бой меросга эга бўлиб, бугун ҳам қадрият ва анъаналар авлоддан авлодга ўтиб давом этиб келаётгани таҳсинга лойиқ. Мен турли осори-атиқалар, ҳунармандчилик намуналарини тўплашни яхши кўраман.Уйимдаги шахсий коллекциямда Ўзбекистоннинг сопол маҳсулотлари, гиламлар, сўзана, ёғоч ўймакорлиги намуналари бор. Қўл меҳнати билан яратилган бу маҳсулотлар ростдан ҳам мўъжиза. Бу фестивалга келганимдан жуда хурсандман. Таниш, қадрдон чеҳраларни кўряпман.Мен билмаган ҳунар ва унинг турлари кўп экан. Дуённинг кўплаб мамлакатларидан ҳунармандларни таклиф қилиб, нуфузли фестивални ўтказаётган Ўзбекистоннинг эзгу ташаббусларини халқаро ҳамжамият ҳам муносиб қадрлайди.\n« Ўзбек ёш дизайн...


Аллоҳ таоло беҳисоб неъматлар берган. Биздан бу неъматларни дунё ва охират ҳаёти учун фойдали бўлган йўлда ишлатиш талаб этилади. Уларни исроф қилиш, беҳуда нарсаларга сарфлаш қаттиқ қораланади. Аллоҳ ҳар бир ишда меъёрга риоя қилишга ва ҳаддан ошмасликка буюради: «Шунингдек, еб-ичингиз, (лекин) исроф қилмангиз! Зеро, У исроф қилувчиларни севмагай» (Аъроф сураси, 31-оят).\nИсрофнинг бир қанча турлари мавжуд. Хусусан, “бу давлатники” ёки “пулини тўлаб қўйганман” деган нотўғри тушунча билан уйимизда газ, электр токи ва сув каби умумий истеъмол воситаларини керагидан ортиқча сарфлаш, бир дона гугурт чўпини ишлатмаслик учун кун бўйи газ плитасидаги газни ўчирмаслик ва ҳоказолар исрофнинг кенг тарқалган туридир. Ахир бу билан қайсидир биродаримизнинг ҳақини суистеъмол қиляпганимизни ёки бу Ватан барчамизники эканини эсдан чиқариб қўймоқдамиз.\nИсрофнинг катта-кичиги бўлмайди. Ахир, ҳамма нарсанинг уволи бор. Халқимиз “нимани хор қилсанг, ўшанга муҳтож бўласан”, дейди. Исроф ўрнига ён-атрофдаги ночор яшаётган оиланинг кам-кўстига кўмаклашиш, ўқиш учун тўлов пулини тўлолмаётган талабага ёрдамлашиш, уйланиш учун маблағ топа олмай юрган ёшларнинг мушкулини осон қилиш, қарзини тўлолмай турган қарздорга кўмаклашиш мумкин-ку!\nИбн Аббос розияллоҳу анҳудан ривоят қилинади: Расулуллоҳ (соллаллоҳу алайҳи ва саллам): “Аҳли солиҳ ҳидоят, гўзал кўриниш ва иқтисодли бўлиш пайғамбарликнинг етмиш жузидан бир жуздир”, дедилар (Имом Термизий, Имом Абу Довуд ривояти).\nТежамкор бўлиш, исроф қилмаслик, ҳар бир нарсани ўз ўрнида, меъёрида тасарруф қилиш, керагидан ортиқ, беҳудага сарфламаслик пайғамбарликнинг етмиш бўлагидан бир бўлак экан. Буни ҳар бир мўмин-мусулмон, эркагу аёл, ёшу қари яхши ўзлаштириб, ҳаётига татбиқ қилмоғи керак. Зеро, тежамкорлик аввало кишининг ўзига кўплаб манфаатлар келтиради. Расулуллоҳ (соллаллоҳу алайҳи ва саллам): “Тежамкор одам ҳеч қачон қашшоқлик кўрмайди”, деганлар (Имом Аҳмад ривояти).\nМуҳаммад ибн Ҳанафий айтадилар: “Камолот уч нарсададир: Иффатли бўлиш; қийинчиликларга сабр қилиш ҳамда маишатда тежамкор ва гўзал тадбирли бўлиш”.\nШу билан бирга умумхалқ эҳтиёжлари учун фойдаланаётган газ, хоналаримизни ёруғ қилаётган электр токи, иссиқ ва совуқ сувга тўловини ўз вақтида адо этиш лозим. Чунки бу хизматларнинг ҳақини ўз вақтида тўламаслик ўзганинг ҳақига хиёнат ҳисобланади. Бинобарин, ушбу хизматларни қарзга олганмиз ва уни вақтида ҳисоб-китоб қилиб, тўлаш учун жавобгармиз, шундай экан тўловларни адо этиш ҳар биримизнинг вазифамиздир. Афсуски, баъзи кишилар ҳисоблаш жиҳозларини вақтинча тўхтатиб туриш, орқага айлантириш каби номақбул ишларга қўл уришмоқда. Аллоҳ таоло: «Мол (ва бойлик)ларингизни ўрталарингизда ботил (йўллар) билан емангиз!» (Бақара сураси, 188-оят) деб бундай гуноҳ йўлдан қайтаради. Зеро, давлат мулкига тажовуз қилиш, уни ўзлаштириш ҳам жиноят, ҳам гуноҳдир.\nАбдураҳмон ибн Авф (розияллоҳу анҳу) мўминларнинг амири ҳазрат Умар (розияллоҳу анҳу)нинг зиёратига келди. Салом бериб, бироз кутиб турди. Ҳазрат Умар (розияллоҳу анҳу) ёниб турган шамни ўчириб, бошқасини ёқди. Бу ҳолат Абдураҳмон ибн Авф (розияллоҳу анҳу)нинг диққатини тортди. Шунда Умар (розияллоҳу анҳу)га: “Ё Амирул мўминин олдингизда шам ёниб турарди, нега уни ўчириб, бошқасини ёқдингиз?” деб сўради.\nҲазрат Умар (розияллоҳу анҳу) табассум билан: “Ё Абдураҳмон ўчирганим давлатнинг шами. Ёққаним эса ўзимнинг шахсий шамим. Давлат ишлари билан машғул бўлсам биринчи шамни ёқаман. Ҳозир сен билан суҳбат қуриб ўтирганимда далат шамини ёқиш тўғри бўлмайди. Шунинг учун уни ўчириб, ўзимнинг шамимни ёқдим. Агар бундай қилмасам охиратда Аллоҳга қандай жавоб бераман”, деди.\nҲалоллик ҳамиша ҳар бир инсон учун зарурий фазилатдир. Кишининг ўзи ва оиласи учун фойдаланган маиший хизматларга тўловларни ўз вақтида холис адо этиши жамият олдидаги катта бурчи ва вазифасидир. Исрофнинг энг оғир гуноҳлардан эканини ҳис этиб, ҳамма ишда тежамкор ва тадбирли бўлиш мусулмон ахлоқининг зарур шартларидандир. Қанчалик ҳалоллик мезонига амал қилсак, юртимиз шунча тинч ва обод, фарзандларимиз одоб-ахлоқли, инсофли, диёнатли бўлиб вояга етади.\n“Бирлашган” жоме масжиди имом-хатиби\n1172 марта ўқилди\nДругие материалы в этой категории: « Хулқнинг ёмонлиги иймон заифлигидан далолатдир\tЁмғир сувидан қандай қилиб шифо топиш мумкин? »


Умар розияллоҳу анҳу: Оила аъзоларига муносабати\nBy Исмоил Муҳаммад Яъқуб on 03/13/2018 ТАРИХ УМАР ХУЛАФОИ РОШИДИНЛАР\nУсома ибн Зайдни ўз ўғли Абдуллоҳдан афзал кўргани\nУмар розияллоҳу анҳу одамларга молларни тақсимлаётганида уларнинг исломдаги пешқадамликларига ва насабларига қараб бирларини бошқаларидан афзал ўринга қўярди. Бир сафар у Усома ибн Зайд розияллоҳу анҳумога тўрт минг дирҳам улуш ажратди, ўғли Абдуллоҳ ибн Умар розияллоҳу анҳумога эса уч минг дирҳам ажратди. Абдуллоҳ ҳайрон бўлиб: “Отажон, Усомага тўрт минг, менга эса уч минг бердингиз. Усоманинг отаси сиздан афзал эмас эди, ўзи ҳам мендан афзал эмас”, деди. Умар: “Унинг отаси Расулуллоҳ соллаллоҳу алайҳи ва салламга сенинг отангдан кўра маҳбуброқ эди, ўзи эса Расулуллоҳ соллаллоҳу алайҳи ва салламга сендан кўра маҳбуброқ эди”, деди.\nБир ой нафақа олдинг, етади\nОсим ибн Умар айтади: Отам Умар менга одам юбордилар. Борсам, масжидда ўтирган эканлар. Аввал Аллоҳга ҳамду сано айтиб, кейин менга шундай дедилар: “Аммо баъд, сенга бир ой байтулмолдан нафақа бердим. Энди ортиқ беролмайман. Сенга Олиядаги боғ мевасини ҳадя қилдим. Ўшани пул қилиб, қавмингдаги савдогарлардан бирортасига шерик бўлиб, тижорат қил, сўнг ўзингга ва оилангга шундан сарфла”, дедилар. Мен шундай қилдим.\nЭй Муайқиб, ол, буни байтулмолга қўй\nМуайқиб айтади: Умар розияллоҳу анҳу чошгоҳ пайти мени чорлади. Келсам, уйда ўғли Осимни тергаётган экан. Менга деди: “Биласанми, бу нима қилибди? Ироққа бориб, ўзини амирулмўъмининнинг ўғли эканини айтиб, улардан пул сўрабди. Улар бунга қимматбаҳо идишлар, кумушлар, мато ва нақшинкор қилич беришибди”. Осим: “Ундай қилмадим, қавмимдан бўлган кишилар ҳузурига борган эдим, улар шу нарсаларни менга ҳадя қилишди”, деди. Умар: “Эй Муайқиб, ол буларни, байтулмолга қўй”, деди.\nУмарнинг аёли Отика ва мушки анбар\nУмар розияллоҳу анҳуга Баҳрайндан мушки анбар келди. Умар: “Қани энди ўлчов ва тарозига уста бир аёл бўлса-ю, шу хушбўйликни бир хилда бўлиб чиқса, мен уни мусулмонларга тарқатиб берардим”, деган эди, аёли Отика бинти Зайд ибн Амр ибн Нуфайл: “Тарозини келтиринг, мен ўзим яхшилаб ўлчаб бераман”, деди. “Йўқ, бўлмайди”, деди Умар. “Нега?”, сўради аёли. “Мен сенинг ундан олиб икки чаккангга ва бўйинларингга суртишингдан, шу билан мен бошқа мусулмонлардан ортиқча нарса олган бўлиб қолишимдан қўрқаман”, деб жавоб берди.\nАёлига берилган ҳадяни рад этгани\nИбн Умар айтади: Абу Мусо Ашъарий Умарнинг аёли Отика бинти Зайдга узунлиги бир газдан сал ошиқ гиламча ҳадя қилди. Умар уни кўриб: “Сенга бу қаердан келди?”, деб сўраган эди: “Абу Мусо Ашъарий ҳадя қилди”, деди. Умар гиламчани олиб, у билан хотинининг бошига туширди. Сўнг: “Менга Абу Мусони топиб келинглар”, деди. Абу Мусони оёғини ерга теккизмай етказиб келишди. Умар: “Нега менинг хотинларимга ҳадя берасан?!”, деб гиламча билан унинг бошига урди. Сўнг: “Ол бунингни, унинг бизга кераги йўқ”, деди.\nУмар розияллоҳу анҳу хотинларини давлат бошқаруви ишларига аралашишдан ман қилган эди. Бир куни у ҳокимларидан бирига мактуб ёзаётганида аёли унга: “Эй амирулмўъминин, сиз нега ундан бунча жаҳлингиз чиқяпти?”, деб сўраганида: “Эй Аллоҳнинг душмани, бор, урчуғингни йигир, ўзингга тегишли бўлмаган ишларга аралашма”, деб уришиб берди.\nРум маликаси Умарнинг аёли Умму Гулсумга юборган ҳадя\nУмар ибн Хаттоб розияллоҳу анҳу Қустантинияга, Рум императори Ҳирақлга икки давлат ишларига алоқали бир ишда элчилар юборганида Умарнинг хотини Умму Гулсум бинти Али ибн Абу Толиб элчилар орқали Рум маликасига кумуш идиш, хушбўйлик ва шунга ўхшаган аёлларга хос баъзи нарсаларни ҳадя қилиб юборди. Умму Гулсумнинг ҳадяси Рум маликасига етиб боргач, у хурсанд бўлиб, киборларнинг хотинларини йиғиб, уларга ўша ҳадялардан берди. Сўнг уларга: “Буни менга араблар пайғамбарининг қизи ва амирларининг аёли юборибди. Нима маслаҳат берасизлар, мен унга қандай ҳадя юборсам экан?”, деди. Улар унга қимматбаҳо совғалар юборишни маслаҳат беришди. Шундан сўнг у кўп ҳадялар қаторида қимматбаҳо бир тақинчоқ ҳам юборди. Элчилар Умар розияллоҳу анҳу ҳузурига қайтишгач, маликанинг ҳадяларини ҳам топширишди. Умар одамларни масжидга чорлаб, уларга: “Ўзаро маслаҳатсиз қилинган ҳеч бир ишда яхшилик бўлмайди. Умму Гулсум Рум маликасига юборган ҳадя ва малика унга юборган ҳадялар ҳақида нима дейсизлар?”, деди. Улар: “Ҳа, энди ҳадя ўрнига ҳадя келибди, бунинг бирор зарари бўлмаса керак”, деган мазмунда гапиришди. Умар: “Лекин элчи мусулмонларнинг элчиси, чопар (почта) мусулмонларнинг умумий чопари”, деди. Сўнг тақинчоқни байтулмолга юборди, Умму Гулсумга эса юборган ҳадяси миқдорича нарсани бердирди.\nУмму Сулайт унга ҳақлироқ\nСаълаба ибн Абу Молик айтади: Умар ибн Хаттоб розияллоҳу анҳу Мадина аёлларига устки кийим тарқатди ва охирида олдида бир дона кийим қолди. Ҳузуридагилар унга: “Эй амирулмўъминин, буни уйингиздаги Расулуллоҳ соллаллоҳу алайҳи ва салламнинг қизларига – яъни Умму Гулсум бинти Алига – беринг”, дедилар. Умар: “Йўқ, бунга Умму Сулайт ҳақлироқ, у Уҳуд куни бизга мешда сув ташиган эди”, деди. Умму Сулайт Расулуллоҳ соллаллоҳу алайҳи ва салламга байъат берган ансорий аёллардан эди.\nОтангни алдаб, хеш-ақраболарингга яхшилик қилмоқчисан\nУмар розияллоҳу анҳуга моллар келтирилганида уммулмўминин Ҳафса розияллоҳу анҳо келиб: “Эй амирулмўъминин, бу молдан хеш-ақраболарингиз ҳаққини сўраб келдим, Аллоҳ таоло бу молдан қариндошларга ҳам беришни буюрган”, деди. Шунда Умар: “Эй қизим, қариндошларимнинг ҳақи ўзимнинг молимда, бу эса мусулмонларнинг моли. Сен отангни алдаб, хеш-ақраболарингга яхшилик қилмоқчи бўляпсан. Жўна бу ердан”, деди.\nАллоҳга хиёнаткор подшоҳ сифатида йўлиқишимни истадинг\nҚариндошларидан бири Умар ҳузурига келиб, байтулмолдан нафақа беришини сўради. Умар уни жеркиб ташлади ва: “Сен мени Аллоҳга хиёнаткор подшоҳ сифатида йўлиқишимни истаяпсан”, деди. Кейинроқ уни чақириб, ўз молидан ўн минг дирҳам берди.\n “Фароидул калом лил-хулафоил киром” (113)-бет.\n “Табақот” (3/277), санади саҳиҳ. “Маҳзус савоб” (2/491).\n “Асрул хилофатир рошида” (236-бет).\n Имом Аҳмад, “Зуҳд” (11-бет).\n “Аш-шайхони Абу Бакр ва Умар мин ривоятил Балозарий” (260-бет).\n “Ахбору Умар” (293).\n “Тарихи Табарий” (4/260).\n “Фатҳул Борий” (7/424).\n Имом Аҳмад, “Зуҳд” (17-бет).\n Заҳабий, “Тарихул ислом” (271-бет).\nAvvalgi maqolaСавол-жавоб: “Асранди синглисига ҳақиқатни айтган ўғил онасига оқ бўладими?” (Шайх Содиқ Самарқандий)\nKeyingi maqola 35-дарс: Мусталаҳул ҳадис: Муаллақ ҳадис (Иброҳим Асарий)


КИЧИК ХАТО КАТТА ҚОНУНБУЗАРЛИККА ЙЎЛ ОЧГАН\nСудьяларнинг сайёр қабулида бу аён бўлди.\nПрезидентимиз Шавкат Мирзиёев Конституциянинг 25 йиллигига бағишланган тантанали маросимдаги нутқида бугунги кунда фуқароларимиз мансабдорлар олдига эмас, балки мансабдор шахсларнинг ўзи халқимиз олдига бораётгани, бу катта ўзгариш эканини, алоҳида таъкидлади.\nДарҳақиқат, жойларда ташкил этилаётган сайёр қабулларда фуқаролар ўзларини қийнаётган муаммоларга ечим топмоқда. Бу аҳолининг давлат идораларига узоқ йўл босиб келиши, унинг эшигида соатлаб навбат кутиши каби оғриқли масалаларга барҳам бермоқда.\nШу кунларда пойтахтимиз аҳолиси учун Ўзбекистон Республикаси Олий суди, Адлия, Ички ишлар вазирликлари, солиқ ва божхона қўмиталари раҳбарлари сайёр қабуллар ўтказмоқда. Қабуллар жараёнида фуқаролар ўзларини қийнаётган масалалар бўйича тегишли орган раҳбарлари, уларнинг ўринбосарлари билан шахсан учрашиб, муаммосига ечим топаётир.\nЎзбекистон Олий суди раҳбарияти Чилонзор ва Яшнобод туманларида ўтказган сайёр қабулларга мингга яқин фуқаро келди.\nОлий суд раиси Козимжон Комиловнинг сайёр қабулига кирган Сергели туманида истиқомат қилувчи Ҳалима Алимова бундан бир йил олдин уй сотиб олгани, лекин кейин уй бўйича можаро чиққани, шу масалада қонуний ҳуқуқи ҳимоя қилинишини сўраб келганини билдирди.\nМаълум бўлишича, Ҳ. Алимова Сергели туманида жойлашган икки хонали уйни уй эгаси нотариал тартибда тасдиқлаб берган, сотиш ҳуқуқи кўрсатилган ишончнома орқали сотиб олган. Олди-сотди шартномаси нотариал тартибда расмийлаштирилган. Шу асосда у уйни ўз номига ўтказган. Унинг қўлида эгалик ҳуқуқига оид кадастр ҳужжатлари ҳам мавжуд.\nЛекин уйнинг аввалги ҳақиқий эгаси кейинчалик ўзи берган ишончномани тан олмай, уйни қайтариб олишга жазм этган. Ишончнома сохта эди, деган важ билан уйни қайтариш бўйича қуйи суд қарорини чиқаришга ҳам эришган.\nБу ерда ким ҳақ, ким ноҳақ ёки ким инсофдан кўз юммоқда? Хулоса чиқариш учун ишга оид барча ҳужжат ва далиллар қайта кўриб чиқилиши керак. Суд раиси шу нуқтаи назардан Ҳ.Алимованинг мурожаатини алоҳида назоратга олинган ҳолда тез кунда кўриб чиқилишини билдирди.\nҚабул учун навбат кутиб турган одамлар билан суҳбатлашарканмиз, уларнинг кўпчилигида уй-жой низоси билан боғлиқ муаммо борлиги аён бўлди. Кимдир Тошкент шаҳрида пропискаси бўлмагани учун тоғасининг номига уй сотиб олган. Вақт ўтиб тоға нафс йўриғига юриб, уй меники, деб туриб олган. Айримлар уй сотиб олгану уни вақтида номига расмийлаштирмаган.\n– Фуқаролар ўз қонуний манфаатлари билан боғлиқ ҳужжатларни бекаму кўст қонуний тартибда расмийлаштирса, уларнинг ҳуқуқини ҳеч ким буза олмайди, – дейди Олий суд раисининг ўринбосари Холмўмин Ёдгоров. – Қабулга келаётган деярли барча фуқароларда ўз вақтида ҳужжатларни жой-жойига қўймаганлик, содда қилиб айтганда, кичик хатога йўл қўйилгани катта қонунбузарликларни келтириб чиқарган. Фуқароларнинг ҳуқуқий маданиятини оширишга оид ишлар олиб борилаётгани қарамай, бунга панжа орасидан қарайдиган, лоқайд одамлар ҳамон йўқ эмас. Гўёки уларнинг оддий шахсий ҳужжатларини ҳам ташқаридан келиб биров тўғрилаб бериши керак. Бундай лоқайдликка қарши курашиш, таъбир жоиз бўлса, одамларнинг кўзини очиш учун таъсирчан усулларни жорий этиш зарур.\nҚашқадарё вилоятининг Косон туманидан келган фуқаро Нурқул Файзиев ҳам ўзи яшаб турган уйни қариндошларидан бири сохта ҳужжатлар асосида ўз номига ўтказиб олгани, ўзи бола-чақаси билан кўчада қолаётгани, бу масала ўз ҳудудида ҳал этилмаганидан шикоят қилиб келган. Қўлида уй-жойга эгалик ҳуқуқи кўрсатилган барча ҳужжатлари мавжуд бу фуқаронинг иши тез кунда кўриб чиқиладиган бўлди. Узоқ вақт ноҳақликдан азият чеккан Нурқул ака биз билан суҳбатда юрагида ҳақиқатга, адолатга ишонч уйғонганини билдирди.\nЎғлим ноҳақ қамалди, мол-мулкимни қонунга зид равишда тортиб олишди, еримни олиб қўйишди, дўконимни бузиб, ҳақини тўлашмади, қарз олиб қайтармади каби мазмундаги шикоятлар билан одамлар сайёр қабулда навбат кутиб турибди. Барча-барчаси ўрганиб чиқишни талаб этади. Шуни инобатга олган ҳолда барча шикоятлар сайёр қабулга жалб этилган жиноят, фуқаролик, маъмурий, иқтисодий судлар судьялари томонидан бирма-бир ёзиб олинди.\nШу ўринда давлатимиз раҳбари қайд этган рақамларга эътибор қаратсак: жорий йилда суд, ҳуқуқни муҳофаза қилувчи ва назорат органлари ҳамда тижорат банклари раҳбарлари мамлакатимизнинг кўплаб ҳудудларида сайёр қабуллар ўтказди. Бу қабулларда коррупцияга қарши курашиш, унинг олдини олиш билан боғлиқ муаммолар бўйича 43 минг 127 нафар фуқаро қатнашди.\nПрезидентимизнинг халқимиз ҳамда дунё жамоатчилиги томонидан илиқ кутиб олинган Мурожаатномасида қайд этилганидек, халқимиз ҳамма нарсадан устун қўядиган адолат ҳаётимизда том маънода қарор топади.


23:34 / 02.12.2016 2433 pdf Ўқиш режими + -\nАллоҳ таоло уларни тоқатлари етадиган нарсадан бошқага таклиф қилмагандир. Улар У зот таклиф қилган нарсагагина тоқат қилурлар. Бу–Лаа ҳавла ва лаа қуввата илла биллаҳи–Аллоҳдан бошқада имкон ҳам қувват ҳам йўқдир–нинг тафсиридир: Яъни, Аллоҳнинг ёрдамисиз ҳеч ким Аллоҳнинг маъсиятидан хийла билан ҳам, уриниш билан ҳам, ҳаракат қилиш билан ҳам четлаб қола олмайди Аллоҳнинг тавфиқисиз ҳеч кимнинг Аллоҳнинг тоатини қилишга ва унда собит туришга қуввати етмайди.\nШарҳ: Муаллиф аввал, Аллоҳ таоло бандаларини фақат тоқатлари етадиган нарсага таклиф қилганини, чунки, У зот уларнинг фақат Ўзи таклиф қилган нарсага тоқатлари етиши яхши бўлиши ҳақидаги даъвони айтиб туриб, кейин унга далил сифатида «Лаа ҳавала...» ва унинг тафсирини келтирди.\nДалил: қуйидаги оятлар:\n1-»Аллоҳ жонни фақат унинг имконида бор нарсага таклиф қилади». (Бақара сураси, 287)\n2-»Аллоҳ сизларга енгилликни ирода қилади, сизларга оғирликни ирода қилмайди». (Бақара сураси, 185)\n3-»Ва У зот сизларга динда танглик қилмади». (Ҳаж сураси, 78)\nУшбу мазкур тоқатдан мурод тавфиқ-имкон бериш-маъносидаги иститоъатдир. Соғлик-саломатлик, имконияти ва асбоб ҳамда воситаларнинг мавжуд бўлиши иститоъати эмас. Бундан мурод бандаларни тоқатларидан ташқари нарсага; яъни, аслида бўлиши мумкин бўлмаган, одатда бўлиши мумкин бўлмаган ва таклиф қилинувчининг ожизлиги туфайли мумкин бўлмаган нарсаларга, таклиф қилмасликдир.\nАбул Ҳасан ал-Ашъарийнинг наздида, тоқатдан ташқари нарсага таклиф қилиш ақл жиҳатидан жоиз бўлса ҳам, шаръий жиҳатдан воқеъ бўлмаган. У кишининг баъзи шериклари эса: «Тоқатдан ташқари нарсага таклиф қилиш шаръий жиҳатдан воқеъ ҳам бўлган»-дейдилар.\nАна ўша, мазкур баъзиларнинг далиллари қуйидагилар:\n1-Аллоҳ таоло Абу Лаҳабнинг иймонга келмаслиги ҳақида:\n«Тезда оловли дўзахга кирур» (Масад сураси, 3) деб туриб, сўнгра уни Қуръонда келган жамики нарсага иймон келтиришга амр қилган. Ўша амрлар ичида, унинг иймонга келмаслиги ҳам бор. Балки, оловли дўзахга кириши бор. Бу эса бир-бирига зид икки нарсага таклиф қилишдир.\n2-Аллоҳ таоло фаришталарга, улар билмаган нарса ҳақида: «Агар ростгўй бўлсангиз анавуларнинг исмлари ҳақида менга хабар беринг», (Бақара сураси, 31) деган.\n3-Ҳадисда келишича, Аллоҳ таоло қиёмат куни, сувратчиларга: «Ўзингиз халқ қилган нарсаларни тирилтиринг!»-дейди.\n4-Аллоҳ таоло мўминларнинг дуоси ҳақида:\n«Эй Роббимиз, бизга тоқатимиз етмайдиган нарсани юкалама», (Бақара сураси, 286) деган.\nМазкур «баъзи»ларнинг далилларига жавоб:\n1-Абу Лаҳабнинг ўзининг иймон келтирмаслигига иймон келтиришга амр қилинганига ишонмаймиз. Чунки, унда иймон келтириш учун лозим бўлган иститоъат ҳосил бўлган эди. У иймон ҳосил қилишдан ожиз эмас эди. Абу Лаҳаб ҳеч қачон ўзининг тоқатиданн ташқари нарсага таклиф қилинмаган.\n2-3-Аллоҳ таолонинг фаришталарга ва қиёмат куни сувратчиларга айтган гапидан тоқатан ташқари нарсани таклиф қилиш маъноси чиқмайди. Чунки, бу талаб ва таклиф уни қилган одам савоб, қилмаган одам иқоб оладиган маънодаги таклиф эмас. Балки, бўлар иш бўлиб бўлганидан сўнг ожиз қолдириш ва қўрқитиш учун айтилган гапдир.\n4-Шунингдек, мўминларнинг дуосидан ҳам тоқатдан ташқари нарсани таклиф қилиш маъноси чиқмайди. Чунки, тоқатдан ташқари нарсани юклаш таклиф қилиш эмас. Мисол учун жиҳодни юклаш. Балки, тоқати етмайдиган тоғни юклаб қўйиши ва унинг остида банда ўлиб қолиши ҳам жоиз.\nИккинчидан «тоқатимиз етмайдиган нарсани» (Бақара сураси, 286)дан мурод, агар қийинчилик билан, оғир келиб тоқатимиз етса ҳам биз учун адо қилиш оғир бўладиган нарсани, деганидир.\nЯъни, енгиллик ва осонлик билан тоқатимиз етмайдиган нарсани, демакдир.\n23:32 / 02.12.2016 4590\n23:36 / 02.12.2016 3820\n2241 15:00 / 09.03.2020\n4776 00:24 / 03.12.2016\n3463 23:40 / 02.12.2016\n4438 00:05 / 02.12.2016


Металлургия заводининг собиқ ишчиси ва касаба иттифоқининг бошлиғи Луис Силва кўпчилик овоз билан Бразилиянинг навбатдаги президенти этиб сайланди.\n01 март 2021, Тошкент вақти: 19:05\nЯкшанба кунги сайлов натижаларига кўра, Силва 61 фоиз овоз олиб, рақиби Хозэ Серрани мағлубиятга учратган. Серра ҳозирги президент Фернандо Кардоса томонидан қўллаб-қувватланган номзод эди.\nЛуис Силва, Бразилия президенти этиб сайланган биринчи сўлчидир. У 1 январ куни расман ҳокимиятни эгаллайди.\nБразилия президентлик сайловлари мамлакатда иқтисодий вазият ниҳоятда оғирлашган, жумладан, аҳолининг катта бир қисми ишсиз ва маҳаллий пул кескин қадрсизланган бир пайтга тўғри келди.


Beeline Африкада CAMEL-роуминг географиясини кенгайтирмоқда » Ўзбекистон янгиликлари – Zamin.uz\n13:29 Тил  Ўзбекча\n30-07-2016 | 23:51\nZAMIN.UZ / Технология / 30 Июл 2016 года402\nBeeline Африкада CAMEL-роуминг географиясини кенгайтирмоқда\nBeeline CAMEL-роумингнинг навбатдаги кенгайиши ҳақида хабар беради. Telecel (Зимбабве) компанияси билан ҳамкорлик шартномаси имзоланди.Эслатиб ўтамиз, CAMEL-роуминг хизмати исталган мусбат балансда, яъни абонент баланси $0 га тенг бўлгунига қадар $50 кафолатли бадалсиз “Beeline” алоқасидан фойдаланиш имконини беради. Бунда ҳисобдаги маблағ реал вақт режимида ечиб олинади. CAMEL -роуминг активлаштиришни талаб қилмайди, чунки хизмат телефонда автоматик тарзда ёқилган. Хизматдан олдиндан тўлов тизимидаги тариф режаларидан фойдаланувчи абонентлар - жисмоний шахслар ҳисобларида исталган мусбат қолдиқ бўлганида фойдаланишлари мумкин.\nЎқишни тавсия қиламиз Beeline Европада CAMEL-роуминг географиясини кенгайтирмоқда\n18:12 / 16-06-2016


Эрдўған Италияга таҳдид қилди » Новости Узбекистана сегодня: nuz.uz\nНовости Узбекистана → Жахонда → Эрдўған Италияга таҳдид қилди\n03-08-2016 11:09 0 708 Рейтинг1 Чоп этиш\nЭрдўған Италияга таҳдид қилди\nТуркия президенти Ражаб Тойиб Эрдўған Италиянинг RAI телерадиокомпаниясига "пул ювиш"да айбланаётган ўғлининг фаолияти тергови Туркия ва Италия ўртасидаги ҳамкорликка таъсир қилиши мумкинлигини айтди. "Агар менинг ўғлим бу вақтда Италияга қайтса ва ҳибсга олинса, бу Италия билан муносабатларимизда муаммолар келтириб чиқаради", деб айтди Эрдўған.Эрдўған давлат тўнтарушига уринишни кескин йўл билан бостиргани сабабли Ғарб давлатлари томондан танқидга учрамоқда.\n"Италия менинг ўғлимга эмас, мафияга эътиборини қаратиши керак", деб айтди Эрдўған. Бунга жавобан Италия бош вазири Маттео Ренци "Италияда мустақил ҳуқуқий тизим" борлиги ва "судьялар Туркия президенти олдида эмас, Италия конституцияси олдида жавоб беришларини" айтди.\nИталиянинг Болонья шаҳри прокуратураси 18 февралда тадбиркор Мурат Ҳакан Ҳузаннинг аризаси асосида Эрдўғаннинг ўғлига қарши иш қўзғатган. Унинг таъкидлашича, Эрдўған ўғли Италияга қонунийлаштириш мақсадида катта миқдордаги пулларни олиб кирган. Эрдўғаннинг ўғли Италияда Жон Ҳопкинс университети докторлик даражасини олиш учун изланиш ишларини олиб бормоқда.


Zamon Таянч докторантура ва докторантурага 1800 та ўрин учун маблағ ажратилди – Zamon\nЖамият\t21-09-2020, 16:46 98\nЎзбекистон Республикаси Инновацион ривожланиш вазирлиги томонидан 2021 йил учун таянч докторантура ва докторантурага қабул квоталари бўйича вазирлик ва ташкилотлардан 3 минг 728 ўринга буюртма қабул қилинган.\nМолия вазирлиги, ўз навбатида, бюджет имкониятларини ҳисобга олган ҳолда 2021 йил учун жами 1 минг 800 та ўринга маблағ ажратилишини тасдиқлади. Шундан, фан соҳаси бўйича таянч докторантурага 365 та, докторантурага 64 та, таълим соҳаси йўналишида таянч докторантурага 1 минг 292 та, докторантурага 79 та ўрин ажратилди. Бу жами буюртма берилган квоталарнинг 48,2 фоизини ташкил этади. Бу ҳақда Инновацион ривожланиш вазирлиги ахборот хизмати хабар берди.\nЎзбекистон Республикаси Вазирлар Маҳкамасининг 2017 йил 22 майдаги тегишли қарори билан тасдиқланган Олий ўқув юртидан кейинги таълим тўғрисидаги Низомга мувофиқ, изланувчининг тўлов-контракт маблағлари ҳисобидан қўшимча қабул квотасини шакллантириш мумкин.\n«Пул муаммо эмас, «Сити»да ўйнашни истайман» – Месси ва Гвардиоланинг телефон суҳбати тафсилоти пайдо бўлди\nВенесуэлада аҳолининг катта қисми ўз касбларидан воз кечиб, балиқчиликка ўтишди\nЎғри “Қош қўяман деб кўз чиқарди”


Ўзбекистон ҳукумати нега ‘Араб баҳори’дан чўчийди? « O'zbekiston ERK Demokratik Partiyasi\nЎзбекистон ҳукумати нега ‘Араб баҳори’дан чўчийди?\nЎзбекистонда “Араб баҳори”га қарши тарғибот юритиб келинади.\nЎзбекистон телевидениеси рангли инқилоблар ёки “Араб баҳори” деб аталаётган ҳокимиятлар алмашинуви танқид қилинган яна бир кўрсатувни намойиш этган.\n“Ўзбекистон” телеканали намойиш этган кўрсатувга “Оқаётган сув қадри” деб ном берилган.\nУн да Ўзбекистон иқтисодий ва маърифий ютуқларга эришгани мақталади.\n“Араб баҳори”га қарши тарғибот бошқа мамлакатларда кузатилмайди, аксар таҳлилчиларга кўра, Ўзбекистон раҳбарияти бундай ҳодисалар ўз мамлакатида такрорланишидан жиддий хавотирга тушган.\nФранцияда истиқомат қиладиган сиёсий таҳлилчи Камолиддин Раббимов фикрича, Ўзбекистон ҳукуматининг “Араб баҳори”дан чўчишига асос бор.\n“2004-2005 йил воқеалари шуни кўрсатдики, жамоатчилик кутилмаганда жунбушга келиши мумкин ва кутилмаганда таъбир қилиб бўлмайдиган ҳатти-ҳаракатлар қилиши мумкин. Иккинчиси, Ўзбекистон аҳолиси ўзининг квадрат километрига нисбатан анча зич жойлашган. Яъни “Араб баҳори”, ҳокимиятлар алмашинуви ёки шартли равишда инқилоблар дейдиган бўлсак, мана бу инқилобларнинг ёки ҳокимият алмашинувининг маълум бир ижтимоий, географик, демографик ўлчовлари мавжуд. Ва мана шу ўлчовларнинг деярли ҳаммасига Ўзбекистон тушади”, дейди таҳлилчи.\n“Араб баҳори”дан қўрқиш учун асос\n“Ҳокимият легитимлигининг пастлиги, унинг коррупцияга берилганлиги, аҳолининг зич жойлашганлиги, ижтимоий норозиликнинг яширин-ошкора, лекин анча юқори эканлиги, аҳолининг аксар қисми, ярмидан кўпи 30 ёшгача бўлганлар эканлиги. Мана шу омилларнинг ҳаммасини инобатга олиб зулоса қиладиган бўлсак, Ўзбекистон ҳокимияти ва ҳукуматининг “рангли инқилоблар” ёки “Араб баҳори”га ўхшаш воқеалардан қўрқишга мутлақ асоси бор”, дейди Камолиддин Раббимов.\n“бу ерга босинг Араб баҳори” деб номланаётган ҳодисалар Тунисда 2010 йил 17 декабри куни савдогарлик ортидан кун кўрадиган Муҳаммад Боазизининг маҳаллий амалдорларнинг адолатсизлигига қарши ўзига ўт қўйишидан бошланди.\n“Муҳаммад Араб дунёсидаги тушкунликка тушган, ишсиз ва ё рўзғор тебратишга қийналаётган миллионлаб ўттиздан ёш Арабларнинг рамзи эди”, дейди Би-би-сининг Яқин Шарқ бўйича таҳлилчиси Жереми Бовен.\n“Араб баҳори” ортидан Ўзбекистонда Интернетни янада қаттиқроқ назоратга олишга киришилган, бу ҳукуматнинг мамлакатда бундай ҳодисалар такрорланиши олдини олиш йўлидаги амалларидан бири бўлган.\nСиёсий таҳлилчи Камолиддин Раббимов эса Ўзбекистон ҳукумати ўзининг куч ишлатиш қобилияти билан қудратда қолишга интилиш ўрнига “комплекс ишлар, энг биринчи ўринда сиёсий ислоҳотлар бошлаши” лозимлигини айтади.


Ўзбеклар қутида яшаш ҳуқуқидан ҳам маҳрум қилинди\n01 декабр 2020, Тошкент вақти: 06:57\nиюл 08, 2007\nМосква вилоятининг Митиши туманидаги Митиши ярмаркасида ишлаб юрган юздан ортиқ ўзбек ярмарка ҳудудидаги ўзлари яшаётган омонат бараклардан қувилди.\n7 июл куни ярмарка маъмурлари кутилмаганда озиқ-овқат маҳсулотлари учун мўлжалланган катта-катта ёғоч қутилар ичида 4-5 йилдан буён яшаб юрган ўзбекистонлик меҳнат муҳожирларини кулбасидан чиқариб юборган. Бунинг сабабини эса: “Бундан буён бозор ҳудудида яшамайсиз, бу ерда яшаш мумкин эмас!” деб изоҳлашган.\n“7 июл куни бозор маъмурлари кутилмаганда меҳнат муҳожирлари яшаб юрган бараклар ва асосан, ёғоч уйларни бузишга тушди. Бозор қўриқчилари қутиларга тўғри кириб бориб, унинг ичидаги кўрпа-тўшакларни ташқарига улоқтирди ва айримларини ёқиб юборди. Уйи бузилганларнинг кўпчилиги ўзбек мигрантлари эди”, - дейди ўша бозорда ишлайдиган ўзбекистонлик мигрант Наргиза.\nМитиши ярмаркаси қарийб 5 гектар майдонда жойлашган катта бозор. У ерда МДҲ мамлакатлари, айниқса, Ўзбекистон, Тожикистон, Қирғизистондан келиб ишлайдиган меҳнат муҳожирлари кўпчиликни ташкил қилади.\nНаргизанинг сўзларига кўра, кўпчилик муҳожирлар бозор ҳудудидаги баракларда яшайди. Тирикчилик куйида келаётган меҳнат муҳожирлари сони йил сайин ортиб боргани сабаб вақтинчлик бошпаналар ёнида катта-катта ёғоч ва темир қути - эни-ю бўйи 2 метрлик, мева-сабзовотлар ташиш учун мўлжалланган ёғоч контейнерлар ҳам пайдо бўла бошлади ва уларда яшаб юрган мигрантлар ичида ўзбек билан тожик кўп.\nҲар бир қутида 3-4 тадан, баъзиларида эса ёш боласи билан яшаб юрган ўзбек мардикорлари бу ёғоч қути ичида тунагани учун бозор маъмурларига ноқонуний равишда 60 доллардан 80 долларгача пул ҳам тўлаган.\n“Контейнерда 10 тагача одам яшайди ва ойига 8 минг рубль тўлайди. Вақтинчалик бараклар ва ётоқхона учун эса 1,5-2 минг рублдан (60 – 80 доллар) пул тўлашган. Пулни бозор “авторитет”ларига беришган. Энди бу ерга янги хўжайин келди ва муҳожирларнинг бозор ҳудудида яшашини тақиқлади. Эшитишимча, бунинг ҳаммаси вақтинча, шунча порадан ким бош тортади, ахир?!” - дейди ўша бозорда ишлайдиган яна бир ўзбек меҳнат муҳожири.\nМитиши ярмаркаси маъмуриятидан бу борада изоҳ олишнинг имкони бўлмади. Маъмурият вакили фақат: “Бу ярмарка - бозор, бу ерда яшаш мумкин эмас”, - дея гапни қисқа қилди-қўйди.\nРоссияда инсон ҳуқуқлари ҳимоячи билан шуғулланадиган Баҳром Ҳамроев эса бунинг сабабини Ўзбекистон ва Россия ҳукумати ўртасида меҳнат миграциясига оид ҳафта аввалида эришилган келишувларда кўрмоқда. Фикрига далил сифатида у шундай бир ҳолатни тилга олди:\n“Жума куни бир ўзбек муҳожири рўйхатдан ўтиш учун паспорт столига борса, жуда қалин бўлиб қолган таниш ходим: “Энди сизларни рўйхатдан ўтказишимиз учун бир марта Ўзбекистонга бориб келишингиз керак. Тепадан шунақа буйруқ келди”, деб узр сўраган. Менимча, бунинг ҳаммаси Сергей Ивановнинг Тошкентда имзолаб келган келишувлари билан боғлиқ”.\n“Интерфакс” ахборот агентлиги хабарига кўра, ҳафта аввалида Россия бош вазири биринчи ўринбосари С.Ивановнинг Тошкентга сафари давомида Москва ва Тошкент расмийлари учрашувида ноқонуний миграцияга қарши кураш, миграция тартибини бузган шахсларни ўз мамлакатига қайтариш ва меҳнат муҳожирлари ҳуқуқларини ҳимоя қилиш ҳақидаги ҳукуматлараро келишув имзоланди.\nАфтидан, куни-кеча имзоланган ҳужжат дарҳол ишга тушган кўринади.


Путин шоҳми? Россияда митинг бўлиб ўтди | Qalampir.uz\nПутин шоҳми? Россияда митинг бўлиб ўтди\nОлам\t11 Март 17:45 10370\nПутин – қирол, Россия – монархия бўладими?\nРоссия пойтахти Москва шаҳрида Россия Федерацияси Президенти Владимир Путиннинг муддатининг нолга тенглаштирилишига қарши норозилик намойиши бўлиб ўтди. 100 га яқин киши Князь Владимирнинг Кремль қаршисидаги ҳайкали олдида ташкил этилган пикетда иштирок этди.\nНамойишчилар "ЙЎҚ", "Нолга тенг бўлган муддатлар – давлат тўнтарилиши" ва "Халқ билан маслаҳатлашилмади" деб ёзилган плакатлар билан Кремль қаршисида туришган.\nАввалроқ, Россия Федерацияси Давлат думаси депутатлари янги Конституция қабул қилинганидан кейин президентлик муддатини бекор қилиш тўғрисидаги ўзгартиришни қўллаб-қувватлаган. Бу ҳужжатни ёқлаб 380 депутат овоз берган, 43 депутат қарши чиққан, биттаси бетараф бўлган.\nШундай қилиб, Россиянинг амалдаги Президенти Владимир Путин Конституцияга киритилган ўзгартишлардан сўнг қайта сайланиши мумкин.\nРоссия раҳбарининг ўзи Давлат думасида нутқ сўзлаб, Конституциявий суднинг розилиги шарти билан президентлик муддатининг бекор қилинишига қарши эмаслигини айтди.\nЭслатиб ўтамиз, конституцияга ўзгартириш киритиш бўйича референдум жорий йилнинг 22 апрель кунига белгиланган.\nРоссия Владимир Путин Президентлик муддати Норозилик намойиши\n30 Март 23:35 106286\n29 Март 20:52 51212\n30 Март 14:59 43840\n31 Март 18:28 40925\n29 Март 06:24 39729


Рашодхон Камоловга нисбатан маҳкама июль ойида бошланган эди.\nҚирғизистондаги таниқли журналист ва теолог Миқтибек Арстанбек Қорасув туман судида имом Рашод Камоловга нисбатан ўтаётган маҳкамада Камолов маърузаларини кўргани ва унда Қирғизистон қонунчилигига зид келувчи сўзлар топмагани ҳақида кўрсатма берди.\nҚорасув туман судида 2 сентябрь куни имом Рашод Камоловга нисбатан навбатдаги маҳкамада адвокатлар томонидан таклиф қилинган бишкеклик таниқли журналист ва теолог Миқтибек Арстанбек иштирок этди.\nУ Камоловга айблов қўйилишига сабаб бўлган имоммаърузаларини кўриб чиқанини ва унда мамлакат қонунларига зид бўлган сўзлар топмаганини айтди.\n-Рашод Камоловнинг халифалик тўғрисида айтган сўзлари билан сиёсий ижтиҳод эгаларининг ва замона олимларининг фикрлари ҳамда политология илми асосидаги тушунтиришлар ўртасида ҳеч қандай фарқ йўқ. Шу сабабли мен Рашод қори халифалик сўзининг диний талқинини тушунтирган, деб биламиан. Мен рашод қорининг видеосини судгача кўриб чиқиб, “яхши тушунтирибди”, деб хурсанд бўлгандим. Рашод қори маърузаси билан давлат тузимини ағдаришга ҳаракат ўртасида қандай узвийлик борлигини тушунолмадим, - деди Миқтибек Арстанбек.\nКамоловнинг адвокати Назгул Суюнбаева журналистдан “сиёсатшунос сифатида айта оласизми, Камоловнинг судланиши қандай оқибатларни келтириб чиқаради?” деб сўради.\n- Бугунги Қирғизистонга сиёсий жиҳатдан таъсир ўтказаётган яқин ва олис хориж давлатлари бор. Менимча, яқинимизда жойлашган давлатларнинг бирига Қирғизистондаги диний эркинлик, мусулмонларга берилган имконият ёқмагани учун Камоловга қарши маҳкама махсус тайёрланган лойиҳа бўлса керак. Бу бизнинг давлатимиздан чиққан фикр эмас. Мен давлатимиз имомларга бундай муносабатда бўлмаслигига ишонаман, - дейди Миқтибек Арстанбек.\nУ, шунингдек, Рашод Камолов қамалган тақдирда Қирғизистон диний платформасида норози қатлам пайдо бўлиши хавфи бор эканини айтди. Шунингдек, у ўзбеклар орасида обрўга эга бўлган Камоловни Қирғизистон дипломатик восита сифатида фойдаланиши керак, деб ҳисоблайди.\n- Ўзбек миллатидаги халқлар, фақат Қирғизистон эмас, Марказий Осиёдаги ўзбеклар орасида обрўга эга бўлган бундай йигитни давлат дипломатик восита сифатида қўлланиши мумкин эди. Шунингдек, Ўзбекистон билан муносабатларда ва бошқа ўзбек халқи орасидаги дипломатик муносабатларда бу каби кишиларни энг катта восита сифатида қўлланиш мумкин эди. Бу масала Қорасув судига қўйилган жуда оғир масъулиятдир. Шу сабабли суд қарорини келажакда мамлакат ва дин ўртасидаги муносабатларнинг эшиги деб ҳисоблайман, - дейди Миқтибек Арстанбек.\nУнга нисбатан суд жараёни 23 июлда бошланган. Қарийб ярим йилдан бери ҳибсда сақланаётган қорасувлик имом Рашод Камоловга нисбатан август ойининг сўнги ва сентябрь ойининг биринчи ҳафтасида ҳар куни давом этмоқда.\nДавлат қораловчиси 2 сентябрь куни бўлиб ўтган маҳкамада суд мажлисини бундан буён ҳибсхонада ўтказишни илтимос қилди.Унга кўра, суд бўлиб ўтаётган пайтда диндорларнинг очиқдан-очиқ норозилик билдираётгани ва бақириб-чақираётгани судга салбий таъсир кўрсатиши мумкин.\nБироқ суд раиси қораловчининг таклифини инобатга олмай, судда иштирок этаётганларни тартибни сақлашга чақириш билан чекланди.\nБугун Рашодхон Камоловга нисбатан маҳкама жараёни бошланади\nРашодхон Камоловга қарши асосий гувоҳ судга келишдан бош тортмоқда